qundao/data-zh-poetry huggingface dataset:
謁照師塔二首·其二
作者：釋宗敏
朝代：宋

兵火焚諸剎，樓臺化碧烟。
松龕橫野岸，塑像枕流泉。
誌述都煨燼，功名獨不遷。
高蹤杳然夢，不覺涕潸然。
臨終偈·其一
作者：釋宗本
朝代：宋

百骸潰散尋常事，一物長靈識者稀。
爭似大梅知底意，無聲三昧證緣知。
臨終偈·其二
作者：釋宗本
朝代：宋

兩年脾疾苦相攻，瘦骨崚嶒鶴足同。
賴有真常無病者，湛然常在寂光中。
賦石鼓
作者：釋宗本
朝代：宋

造化功成難可測，不論劫數莫窮年。
如今橫在孤峰上，解聽希聲用大千。
贈李綱
作者：釋宗本
朝代：宋

青共立，米去皮。
此時節，甚光輝。
辭衆
作者：釋宗本
朝代：宋

本是無家客，那堪任便遊。
順風加櫓棹，船子下揚州。
九祖伏馱密多尊者讚
作者：釋宗杲
朝代：宋

默坐半百春，無喜亦無瞋。
東西行七步，抖擻舊精神。
五祖演和尚讚二首·其一
作者：釋宗杲
朝代：宋

赤骨力地，有𪛌無袴。
敢與海神，爭先鬬富。
佛性泰和尚讚
作者：釋宗杲
朝代：宋

慣說五家宗派禪，不將玄妙與人傳。
晚年一處真奇特，食罷長伸兩腳眠。
佛燈珣和尚讚
作者：釋宗杲
朝代：宋

天姿出格蕭灑，胸次過人惺惺。
臨濟頂中髓，楊岐眼裏睛。
棒頭明殺活，喝下顯疏親。
孤鸞無伴侶，師子不同群。
鍾山佛鑑這嫡子，雙徑山僧之法兄。
偈頌一百六十首·其一
作者：釋宗杲
朝代：宋

世出世間希有事，顯發須憑過量人。
只將補袞調羹手，撥轉如來正法輪。
偈頌一百六十首·其一〇
作者：釋宗杲
朝代：宋

出隊半箇月，眼不見鼻孔。
失卻祖師禪，拾得箇骨董。
偈頌一百六十首·其一〇〇
作者：釋宗杲
朝代：宋

今朝又是五月五，大鬼拍手小鬼舞。
驀然撞著桃符神，兩手椎胸叫冤苦。
艾人云：休叫苦，只有一處堪回互。
回互不回互，回而更相涉，不爾依位住。
偈頌一百六十首·其一〇一
作者：釋宗杲
朝代：宋

今朝又是六月半，記得一則舊公案。
拄杖子吞卻法身，露柱在傍偷眼看。
看不看，拈起秦時𨍏轢鑽。
萬別與千差，吾道一以貫。
偈頌一百六十首·其一〇三
作者：釋宗杲
朝代：宋

秋江清淺時，白露和煙島。
良哉觀世音，春身入荒草。
在荒草，不須討。
不識大歌妻，元來是嫂嫂。
偈頌一百六十首·其一〇九
作者：釋宗杲
朝代：宋

一別二十年，驀地又相見。
如百煉精金，始終色不變。
請我轉法輪，增長菩提願。
直下絕狐疑，便悟本來面。
偈頌一百六十首·其一〇二
作者：釋宗杲
朝代：宋

一百二十日禁足，三十五日在外走。
熨斗煎茶銚不同，泥牛解作師子吼。
今朝法歲已周圓，拈得鼻孔失卻口。
以大圓覺爲伽藍，七七依前四十九。
偈頌一百六十首·其一〇五
作者：釋宗杲
朝代：宋

乾峰洗面摸著鼻，雲門喫飯咬著沙。
二人驀地相逢著，元來卻是舊讎家。
偈頌一百六十首·其一〇八
作者：釋宗杲
朝代：宋

十方法界至人口，法界所有即其舌。
只憑此口與舌頭，祝吾君壽無間歇。
億萬斯年注福源，如海滉漾永不竭。
師子窟內產狻猊，鸑鷟定出丹山穴。
爲瑞爲祥遍九垓，草木昆蟲盡歡悅。
稽首不可思議事，喻若衆星拱明月。
故今宣暢妙伽陀，第一義中真實說。
偈頌一百六十首·其一〇四
作者：釋宗杲
朝代：宋

門外春將半，山房總不知。
可憐拄杖子，暗裏自抽枝。
偈頌一百六十首·其一一一
作者：釋宗杲
朝代：宋

一年一度解，一年一度結。
只是這箇事，何須更多說。
不多說，蹋著秤鎚硬似鐵。
偈頌一百六十首·其一一九
作者：釋宗杲
朝代：宋

荆棘林中善卷舒，更於驪頷探神珠。
南山鼈鼻活拈得，乘興猶來捋虎鬚。
偈頌一百六十首·其一一八
作者：釋宗杲
朝代：宋

或是或非人不識，逆行順行天莫測。
隔山人唱鷓鴣詞，錯認胡笳十八拍。
偈頌一百六十首·其一一六
作者：釋宗杲
朝代：宋

洞山萬里一條鐵，瀏陽一擊百雜碎。
雲門關字常現前，翠巖眉毛在不在。
偈頌一百六十首·其一七
作者：釋宗杲
朝代：宋

一不成隻，兩不在雙。
劍號巨闕，珠稱夜光。
偈頌一百六十首·其一三
作者：釋宗杲
朝代：宋

元宵佳節同歡樂，處處咸然無盡燈。
火光爍破勝熱面，夜神忽患冷頭疼。
偈頌一百六十首·其一三〇
作者：釋宗杲
朝代：宋

心空及第無階級，直下忘懷罪性空。
一念廓然三際斷，千差萬別盡圓通。
偈頌一百六十首·其一三一
作者：釋宗杲
朝代：宋

針鋒頭上透天關，著意忘懷兩不堪。
直下早踰千萬劫，即今成佛未同參。
偈頌一百六十首·其一三七
作者：釋宗杲
朝代：宋

真生無可生，真滅無可滅。
寂滅忽現前，蝦蟆吞卻月。
偈頌一百六十首·其一三三
作者：釋宗杲
朝代：宋

插一枝草建梵剎，破妄想塵出經卷。
饒益廣大諸有情，成就無邊希有事。
偈頌一百六十首·其一三二
作者：釋宗杲
朝代：宋

普賢身相無有二，八萬四千毛孔剎。
一一毛孔一如來，一一如來一塔廟。
舍利堅固金剛身，虛空可壞此不朽。
女子陳氏報劬勞，一一塔廟一瞻禮。
滿足八萬四千拜，盡諸毛孔無有有遺。
所獲功德不可量，正與普賢行願等。
用嚴數父及慈母，遍及法界諸有情。
永離苦海證菩提，悉得心空超彼岸。
偈頌一百六十首·其一三五
作者：釋宗杲
朝代：宋

衲僧相見莫疑猜，布袋結頭今日開。
露柱著衫南嶽去，燈籠脫帽上天台。
只有雲門木上座，終年無去亦無來。
有時獨靠古屏畔，覷破門前下馬臺。
偈頌一百六十首·其一三八
作者：釋宗杲
朝代：宋

今早又風起，鬧處莫插觜。
觸著閻羅王，带累陰司鬼。
偈頌一百六十首·其一三六
作者：釋宗杲
朝代：宋

舉一不得舉二，放過一著落在第二。
遇貴則賤，遇賤則貴。
築著磕著，沒處回避。
南嶽天台去路通，君向西兮我向東，風從虎兮雲從龍。
拈起簸箕別處舂，熨斗煎茶銚不同。
偈頌一百六十首·其一三四
作者：釋宗杲
朝代：宋

昨日夢說禪，如今禪說夢。
夢時夢如今說底，說時說昨日夢底。
昨日合眼夢，如今開眼夢。
諸人總在夢中聽，雲門復說夢中夢。
驢唇先生開中笑，阿脩羅王打勃跳。
海神失卻夜明珠，擘破彌盧穿七竅。
三人上座請談禪，平地無風浪拍天。
禪禪，不用思量卜度，非干文字語言。
仰之彌高，鑽之彌堅。
巖頭剗之則曰是句非句，臨濟用之則曰三要三玄。
禪禪，吞卻栗棘蓬，透發金剛圓。
夢裏明明有六趣，覺後空空無大千。
偈頌一百六十首·其一九
作者：釋宗杲
朝代：宋

今朝正是四月八，凈飯王宮生悉達。
吐水九龍天外來，捧足七蓮從地發。
點胸點肋獨稱尊，大口開張自矜伐。
都盧往世七旬餘，四十九年恣忉怛。
賴有雲門老跛師，一棒當時要打殺。
人人盡道報佛恩，將此深心奉塵剎。
偈頌一百六十首·其一二
作者：釋宗杲
朝代：宋

買鐵得真金，求雨得瑞雪。
五峰玉琢成，千樹銀華結。
龍王降吉祥，普賢呈醜拙。
三世如來祕密門，今日一時都漏泄。
偈頌一百六十首·其一二〇
作者：釋宗杲
朝代：宋

休誇棒下無生忍，撥置當陽掣電機。
未屙已前驀提得，一擊自然亡所知。
偈頌一百六十首·其一二一
作者：釋宗杲
朝代：宋

多時不說禪，口邊生白醭。
大衆苦相煎，便登曲隸彔木。
匪論五家宗，不引傳燈錄。
纔開兩片皮，業因招薄福。
釋迦乾屎橛，達磨老臭禿。
一人曲說直，一人直說曲。
口裏水漉漉，似恁出家兒，定滅瞿曇族。
臘月三十朝，大笑卻成哭。
偈頌一百六十首·其一二七
作者：釋宗杲
朝代：宋

俊鷂不打籬邊兔，猛虎終不食伏肉。
毛頭星現北斗前，把斷天關幷地軸。
偈頌一百六十首·其一二九
作者：釋宗杲
朝代：宋

以字不成八字非，爍迦羅眼不能窺。
一毛頭上重拈出，忿怒那吒失卻威。
偈頌一百六十首·其一二五
作者：釋宗杲
朝代：宋

今夜喚明朝作來年，明朝喚今夜作去歲。
即稱來年今夜合來，既號去歲明朝合去。
來年今夜不見來，去歲明朝定不去。
既不來，又不去，業識茫茫無本據。
大圓鏡裏絕纖塵，箇中豈著閑家具。
是則是，別又別，爍迦晃破秋天月。
龐公不昧本來身，大似飛龍成跛鼈。
爾諸人，瞥不瞥，靈利漢須看時節。
五九盡處又逢春，衲僧腦後三斤鐵。
偈頌一百六十首·其一二八
作者：釋宗杲
朝代：宋

福城東有大長者，居福城東海嶼上。
於不思議塵劫中，承事供養無數佛。
善哉長者世希有，如優曇華時一現。
發啟廣大真實心，創無佛處阿蘭若。
若昔智人建梵剎，折草插地即成就。
此心堅固等須彌，或讚或毀不搖動。
魔王軍衆數甚多，睹茲殊勝自摧伏。
長者視身如浮雲，變滅須臾不長久。
當生佛國時節來，撒手便行不回顧。
有子遵義起其家，志願身心俱及第。
仁者則壽語不誣，當知今亦未嘗死。
我來居是阿蘭若，不見長者生遺恨。
故說此偈聊發揚，同住如來寂滅海。
偈頌一百六十首·其一二六
作者：釋宗杲
朝代：宋

夜來兔子趕大蟲，天明走入無何有。
月下珊瑚長數枝，萬象森羅齊稽首。
拄杖子，不唧𠺕，渠儂卻善分妍醜。
李公爛醉絕倒時，元是張公喫村酒。
報諸人，急回首，切忌癡狂外邊走。
偈頌一百六十首·其一二四
作者：釋宗杲
朝代：宋

三十年來弄馬騎，今朝卻被驢兒攧。
就地拾得麗水金，拈起卻是新羅鐵。
報諸人，別不別。
夜來雪壓雲門，凍得烏龜成鼈。
偈頌一百六十首·其一五
作者：釋宗杲
朝代：宋

二月仲春，久雨不晴。
雲門一劄，德非有鄰。
偈頌一百六十首·其一五一
作者：釋宗杲
朝代：宋

丹霞燒卻木佛，翠微供養羅漢。
一人左手擡，一人右手按。
賓主既歷然，吾道一以貫。
師子獨游行，豈復求侶伴。
團圞擘不開，打鼓普請看。
雖不直分文，傾國不肯換。
偈頌一百六十首·其一五七
作者：釋宗杲
朝代：宋

清凈慈門剎塵數，共生如來一妙相。
一一諸相莫不然，是故見者無厭足。
偈頌一百六十首·其一五三
作者：釋宗杲
朝代：宋

念七念七，全無消息。
背看分明，正觀難識。
偈頌一百六十首·其一五九
作者：釋宗杲
朝代：宋

夷門昔日呈家醜，拈出無邊栗棘蓬。
今日甌峰孤頂上，幸然無事又相逢。
偈頌一百六十首·其一五二
作者：釋宗杲
朝代：宋

一二三四五，虛空闕處補。
五四三二一，當門書大吉。
好手揮斤去鼻泥，衲僧機妙安能識。
驀然識，百草頭邊露消息。
偈頌一百六十首·其一五五
作者：釋宗杲
朝代：宋

千靈萬聖，萬聖千靈。
莫順人情，吉凶上卦。
偈頌一百六十首·其一五八
作者：釋宗杲
朝代：宋

舉頭忽睹明星現，因茲眼病見空華。
今日還渠舊光彩，碧眸炯炯照塵沙。
偈頌一百六十首·其一五六
作者：釋宗杲
朝代：宋

大根大器大丈夫，不越一念了大事。
三世諸佛立下風，此人堪作如來使。
偈頌一百六十首·其一八
作者：釋宗杲
朝代：宋

今朝又是四月一，那事全然沒消息。
衲僧皮草久不乾，且喜日頭東畔出。
偈頌一百六十首·其一六
作者：釋宗杲
朝代：宋

眼空宇宙渾無物，大坐當軒孰敢窺。
選佛追官俱已了，同途把手不同歸。
偈頌一百六十首·其一四〇
作者：釋宗杲
朝代：宋

無路是趙州，老將足機籌。
關南幷塞北，當下一時收。
偈頌一百六十首·其一四一
作者：釋宗杲
朝代：宋

庭前柏樹子，今日重新舉。
打破趙州關，特地尋言語。
偈頌一百六十首·其一四三
作者：釋宗杲
朝代：宋

徹骨徹髓道一句，三要三玄絕遮護。
竺乾四七例皆迷，震旦二三渾未悟。
我說是言非正邪，當機覿面休回互。
殷勤爲報雲臺公，俊鷹不打籬邊兔。
偈頌一百六十首·其一四九
作者：釋宗杲
朝代：宋

不落與不昧，半明兼半晦。
不昧與不落，兩頭空索索。
五百生前箇野狐，而今冷地謾追呼。
座中既有江南客，休向罇前唱鷓鴣。
偈頌一百六十首·其一四二
作者：釋宗杲
朝代：宋

聊聞舉著便承當，好肉無端已剜瘡。
著眼機輪上頭看，方知兩兩不成雙。
偈頌一百六十首·其一四五
作者：釋宗杲
朝代：宋

行不到處說不難，說不到處行不難。
行說難到不難到，拈卻門前大案山。
偈頌一百六十首·其一四八
作者：釋宗杲
朝代：宋

妄心顛倒造諸業，回趣真乘即懺摩。
真妄兩頭俱透脫，海南東畔是新羅。
偈頌一百六十首·其一四四
作者：釋宗杲
朝代：宋

即心即佛莫妄求，非心非佛休別討。
紅爐焰上雪華飛，一點清涼除熱惱。
偈頌一百六十首·其七〇
作者：釋宗杲
朝代：宋

相逢不拈出，舉意便知有。
巍巍不動尊，腳不離地走。
依稀似曲纔堪聽，又被風吹別調中。
偈頌一百六十首·其七一
作者：釋宗杲
朝代：宋

丹霞燒木佛，院主眉鬚落。
烏飛毛墜，魚行水濁。
要識真麒麟，只有一隻角。
偈頌一百六十首·其七七
作者：釋宗杲
朝代：宋

結夏方得五日，露柱卻知端的。
勃跳撞入燈籠，普爲諸人入室。
偈頌一百六十首·其七三
作者：釋宗杲
朝代：宋

黄龍此語蓋天地，從來縝密不通風。
後昆隨例承其響，總道貓兒解捉蟲。
偈頌一百六十首·其七九
作者：釋宗杲
朝代：宋

今朝五月五，天降沛然雨。
艾人與門神，聚頭相耳語。
雪竇禪師來，一口吞佛祖。
偈頌一百六十首·其七二
作者：釋宗杲
朝代：宋

一年三百六十日，今朝又是從頭起。
人人有箇主人公，水牛銜卻老鼠尾。
深沙歡，那吒喜。
佛殿走出門去，僧堂撞入廚庫裏。
偈頌一百六十首·其七五
作者：釋宗杲
朝代：宋

一人只知看雨，一人只知指雨。
子細檢點將來，大似釘椿搖櫓。
偈頌一百六十首·其七八
作者：釋宗杲
朝代：宋

如人持尺量虛空，復有隨行計其數。
虛空邊際不可得，吾君壽量亦如是。
偈頌一百六十首·其七四
作者：釋宗杲
朝代：宋

平常無生句，妙玄無私句，體明無盡句。
一鏃破三關，他家有本據。
偈頌一百六十首·其三
作者：釋宗杲
朝代：宋

這箇川藞直，自來好打鬨。
鬧處便入頭，惡靜而喜動。
前年今日始歸家，今日前年路不差。
一回飲水一回噎，一瓣栴檀一碗茶。
偈頌一百六十首·其三〇
作者：釋宗杲
朝代：宋

今朝臘月二十五，諸方盡唱雲門曲。
徑山隨例和一聲，莫言楚石不當玉。
偈頌一百六十首·其三一
作者：釋宗杲
朝代：宋

正月十四十五，雙徑椎鑼打鼓。
要識祖意西來，看取村歌社舞。
偈頌一百六十首·其三九
作者：釋宗杲
朝代：宋

如天普蓋，似地普擎。
一念相應，一時清凈。
偈頌一百六十首·其三二
作者：釋宗杲
朝代：宋

纔方改歲賀新年，今朝又是二月一。
入所證處沒商量，摩訶般若波羅蜜。
偈頌一百六十首·其三五
作者：釋宗杲
朝代：宋

身口意清凈，是名佛出世。
身口意不凈，是名佛滅度。
偈頌一百六十首·其三八
作者：釋宗杲
朝代：宋

生是死之生，死是生之死。
兩路坦然平，無彼復無此。
既無生死，又無彼此。
明明百草頭，明明祖師意。
偈頌一百六十首·其三六
作者：釋宗杲
朝代：宋

四月二十五，久晴忽爾雨。
竺士大仙心，東西密相付。
這箇猶是時節因緣，未是衲僧門下消息。
北山老大蟲，咬殺南山虎。
偈頌一百六十首·其三四
作者：釋宗杲
朝代：宋

毘藍園裏不曾生，雙林樹下何曾滅。
不生不滅見瞿曇，眼中又是重添屑。
偈頌一百六十首·其九〇
作者：釋宗杲
朝代：宋

今朝三月十五，已得如膏之雨。
農夫鼓腹歌謠，萬象森羅起舞。
偈頌一百六十首·其九一
作者：釋宗杲
朝代：宋

佛子住此地，則是佛受用。
常在於其中，經行及坐臥。
偈頌一百六十首·其九七
作者：釋宗杲
朝代：宋

一二三四五，五四三二一。
返覆數千回，總不出今日。
霜風刮地來，法身赤骨𩪸。
偈頌一百六十首·其九三
作者：釋宗杲
朝代：宋

正說知見時，知見即是心。
當心即知見，知見即如今。
偈頌一百六十首·其九五
作者：釋宗杲
朝代：宋

人有心看月，月無心照人。
有無成一片，方始得惺惺。
偈頌一百六十首·其九八
作者：釋宗杲
朝代：宋

去是住時因，住是去時果。
去住與果因，無可無不可。
偈頌一百六十首·其九六
作者：釋宗杲
朝代：宋

纔方八月中秋，又是九月十五。
唯有這箇不遷，一衆耳聞目睹。
偈頌一百六十首·其九四
作者：釋宗杲
朝代：宋

萬里無寸草，出門便是草，各自有公據。
有公據，何拘束，清風月下守株人，涼兔漸遙春草綠。
偈頌一百六十首·其二〇
作者：釋宗杲
朝代：宋

徑山無寸土莊田，今夏隨宜結衆緣。
慵論道，懶談禪，拄杖挑來箇箇圓。
不用息心除妄想。
大家喫飯了瞳眠。
偈頌一百六十首·其二一
作者：釋宗杲
朝代：宋

稽首能度諸世間，無量殊勝福德聚。
金輪統御四天下，普施群生安隱樂。
偈頌一百六十首·其二九
作者：釋宗杲
朝代：宋

臘月十五天降雪，爲瑞爲祥無空闕。
文殊露出廣長舌，普賢大士得一橛。
偈頌一百六十首·其二二
作者：釋宗杲
朝代：宋

顛倒想生生死續，顛倒想滅生死絕。
生死絕處涅槃空，涅槃空處眼中屑。
偈頌一百六十首·其二五
作者：釋宗杲
朝代：宋

三轉法輪於大千，其輪本來常清凈。
天人得道此爲證，三寶於是現世間。
偈頌一百六十首·其二八
作者：釋宗杲
朝代：宋

今朝九月初五，天色半晴半雨。
衲僧鼻孔眼睛，切忌和泥合土。
惺惺直是惺惺，靈利不妨靈利。
等閑問著十人，五雙不知落處。
偈頌一百六十首·其二六
作者：釋宗杲
朝代：宋

超然居士設粥，供養一堂龍象。
喫了掛起鉢盂，好箇西來榜樣。
偈頌一百六十首·其五
作者：釋宗杲
朝代：宋

衝開碧落松千尺，截斷紅塵水一谿。
不識本來真面目，將謂人題德嶠詩。
偈頌一百六十首·其五〇
作者：釋宗杲
朝代：宋

無邊剎境，自他不隔於毫端。
十世古今，始終不離於當念。
丈夫自有衝天志，休向如來行處行。
偈頌一百六十首·其五一
作者：釋宗杲
朝代：宋

驅耕夫之牛，奪饑人之食。
趯翻大海水，拳倒須彌盧。
生擒虎兕，活捉獰龍，猶未是衲僧本分事。
偈頌一百六十首·其五七
作者：釋宗杲
朝代：宋

山前一片閑田地，元來記得在。
叉手叮嚀問祖翁，只爲契券不分明。
幾度賣來還自買，難爲牙保人，爲憐松竹引清風。
偈頌一百六十首·其五三
作者：釋宗杲
朝代：宋

大家潑一杓惡水，洗滌如來凈邊垢。
垢盡衆生煩惱除，狐貍便作師子吼。
偈頌一百六十首·其五九
作者：釋宗杲
朝代：宋

摩竭提國猶在半途，少室峰前全無巴鼻。
談玄說妙好肉剜瘡，舉古明今拋沙撒土。
偈頌一百六十首·其五二
作者：釋宗杲
朝代：宋

觀音妙智力，能救世間苦。
百華開爛熳，覷見沒可睹。
偈頌一百六十首·其五五
作者：釋宗杲
朝代：宋

棒打石人頭，曝曝論實事。
不用作禪會，不用作道會。
偈頌一百六十首·其五八
作者：釋宗杲
朝代：宋

即念離念，覺與非覺。
有心無心，若善若惡。
攪成一塊，將錯就錯。
偈頌一百六十首·其五四
作者：釋宗杲
朝代：宋

法身報身化身，咄哉魍魎妖精。
三眼國中逢著，笑殺無位真人。
偈頌一百六十首·其八
作者：釋宗杲
朝代：宋

文彩未彰，消息已露。
文彩既彰，難爲蓋覆。
偈頌一百六十首·其八〇
作者：釋宗杲
朝代：宋

一箇驢鳴兩箇賊，堪與諸方爲軌則。
正賊草賊不須論，大施門開無壅塞。
偈頌一百六十首·其八七
作者：釋宗杲
朝代：宋

妙喜與師兄，俱是圜悟子。
妙喜移住徑山，師兄遷來在此。
雖與師兄同條生，不與師兄同條死。
八兩與半斤，青紅對碧紫。
師兄解唱泥牛吼，師弟寧忘木馬嘶。
豁開頂上活人眼，鄮山山下是真歸。
偈頌一百六十首·其八三
作者：釋宗杲
朝代：宋

久雨不最，纔晴又雨。
天道變化，萬物得所。
雲門老漢，不在裏許。
偈頌一百六十首·其八九
作者：釋宗杲
朝代：宋

善法堂前瑞氣新，天書來自九重城。
唯憑一句無私語，上祝吾皇億萬春。
偈頌一百六十首·其八二
作者：釋宗杲
朝代：宋

今朝七月五，打鼓普請看。
萬里無片雲，猶欠一大半。
偈頌一百六十首·其八五
作者：釋宗杲
朝代：宋

趙州東院西，密室爛如泥。
竇八布衫穿，赤土畫簸箕。
簷頭雨滴滴，雞向五更啼。
偈頌一百六十首·其八八
作者：釋宗杲
朝代：宋

達磨不來東土，二祖不住西天。
人人常光現前，箇箇壁立萬仞。
偈頌一百六十首·其八六
作者：釋宗杲
朝代：宋

昨朝殘臘盡，今日賀新年。
虎逐牛方急，東君令已行。
瑞雪已鋪銀世界，大家攜手普賢門。
偈頌一百六十首·其八四
作者：釋宗杲
朝代：宋

皎潔一輪，寒光萬里。
靈利者葉落知秋，傝䢆者忠言逆耳。
休不休，已不已，小釋迦有陷虎之機，老大蟲卻無牙齒。
當時一蹋豈造次，驀然倒地非偶爾。
偈頌一百六十首·其六
作者：釋宗杲
朝代：宋

今朝八月十有五，顧兔天邊誰不睹。
若非東土小釋迦，放過長沙這老虎。
偈頌一百六十首·其六〇
作者：釋宗杲
朝代：宋

南泉無過，口能招禍。
趙州禮拜，草賊大敗。
徑山不管，結案據款。
文殊普賢，且過一邊。
偈頌一百六十首·其六一
作者：釋宗杲
朝代：宋

百二十日夏，日日無空缺。
露柱逞神通，燈籠呈醜拙。
徹不徹，卻來棒頭爲汝決。
偈頌一百六十首·其六七
作者：釋宗杲
朝代：宋

今朝又是端千節，文殊善財忙不徹。
殺人活人藥不靈，自添腦後三斤鐵。
觀音妙智力，能救世間苦。
是甚麽，鐵蛇鑽入土。
偈頌一百六十首·其六三
作者：釋宗杲
朝代：宋

鎮州蘿蔔從來大，青州布衫斤兩明。
衲子聚頭求的旨，卻似蚊虻咬鐵釘。
偈頌一百六十首·其六二
作者：釋宗杲
朝代：宋

國清才子貴，家富小兒嬌。
大家出隻手，彼此不相饒。
偈頌一百六十首·其六五
作者：釋宗杲
朝代：宋

芭蕉無耳聞雷開，葵華無眼隨日轉。
釋迦老子亦無生，每歲今朝浴一遍。
偈頌一百六十首·其六八
作者：釋宗杲
朝代：宋

馬師仲冬嚴寒，國一孟夏漸熱。
雖然寒熱不同，彼此不失時節。
偈頌一百六十首·其四
作者：釋宗杲
朝代：宋

水底泥牛嚼生鐵，憍梵鉢提咬著舌。
海神怒把珊瑚鞭，須彌山王痛不徹。
偈頌一百六十首·其四〇
作者：釋宗杲
朝代：宋

法是常法，道是常道。
拶破面門，點即不到。
偈頌一百六十首·其四一
作者：釋宗杲
朝代：宋

四月十五這公案，七月十五方結絕。
即今這裏許多人，人人有理難分雪。
偈頌一百六十首·其四七
作者：釋宗杲
朝代：宋

新歲擊新鼓，普施新法雨。
萬物盡從新，一一就規矩。
普賢大士欣歡，乘時打開門戶。
放出白象王，遍地無尋處。
唯有這箇，不屬故新。
等閑開口，吞卻法身。
千年桃核裏，元是舊時仁。
偈頌一百六十首·其四三
作者：釋宗杲
朝代：宋

秋江清淺時，白露和煙島。
良哉觀世音，全身入荒草。
偈頌一百六十首·其四九
作者：釋宗杲
朝代：宋

投子下繩床，今朝爲舉揚。
驢前馬後漢，切忌亂承當。
偈頌一百六十首·其四五
作者：釋宗杲
朝代：宋

三箇與四箇，七箇與八箇。
數目甚分明，無人數得過。
既是數目分明，爲甚麽無人數得過。
道士著白襴，且非真措大。
偈頌一百六十首·其四八
作者：釋宗杲
朝代：宋

今朝正月半，有則舊公案。
點起數碗燈，打鼓普請看。
偈頌一百六十首·其四六
作者：釋宗杲
朝代：宋

一喝分賓主，照用一時行。
要會箇中意，日午打三更。
偈頌一百六十首·其四四
作者：釋宗杲
朝代：宋

處處真，處處真，塵塵盡是本來人。
真實說時聲不現，正體堂堂沒卻身。
偈頌十四首·其一
作者：釋宗杲
朝代：宋

普提宿將坐重圍，劫外時聞木馬嘶。
寸刃不施魔膽碎，望風先已竪降旗。
偈頌十四首·其一一
作者：釋宗杲
朝代：宋

蓋天蓋地那一著，無今無古絕承當。
謾將分付密禪者，一任諸方亂度量。
偈頌十四首·其一三
作者：釋宗杲
朝代：宋

無上大涅槃，圓明常寂照。
凡愚謂之死，外道執爲斷。
諸求一乘入，目以爲無作。
盡屬情所計，六十二見本。
妄立虛假名，何爲真實義。
唯有過量人，通達無取捨。
以知五藴法，及以藴中我。
外現衆色像，一一音聲相。
平等如夢幻，不起凡聖見。
不作涅槃解，二邊三際斷。
常應諸根用，而不起用想。
分別一切法，不起分別想。
劫火燒海底，風鼓山相擊。
真常寂滅樂，涅槃相如是。
吾今彊言說，令汝捨邪見。
汝勿隨言解，許汝知少分。
偈頌十四首·其一二
作者：釋宗杲
朝代：宋

瞎驢滅卻正法眼，臨濟宗風始大張。
可憐裨販如來者，盡將蓋覆錯商量。
偈頌十四首·其一五
作者：釋宗杲
朝代：宋

莫戀凈潔處，凈處使人困。
莫戀快活卜，快活使人狂。
如水之任器，隨方圓短長。
放下不放下，更請細思量。
三界與萬法，匪歸何有鄉。
若只便恁麽，此事大乖張。
爲報許居士，家親作禍殃。
豁開千聖眼，不須頻禱禳。
偈頌十四首·其七
作者：釋宗杲
朝代：宋

荒田無人耕，耕著有人爭。
無風荷葉動，決定有魚行。
偈頌十四首·其三
作者：釋宗杲
朝代：宋

一刀截斷生死路，摩醯正眼頂門開。
無邊業障俱鎖殞，寒山拾得在天台。
偈頌十四首·其九
作者：釋宗杲
朝代：宋

惡念既不生，善念常相續。
諸波羅密門，一切自具足。
偈頌十四首·其五
作者：釋宗杲
朝代：宋

佛之一字尚不喜，有何生死可相關。
當機覿面難回互，說甚楞嚴義八還。
偈頌十四首·其八
作者：釋宗杲
朝代：宋

青氈本是吾家物，今日重還舊日僧。
珍重聖恩何以報，萬年松上一枝藤。
偈頌十四首·其六
作者：釋宗杲
朝代：宋

無諸比丘名近悅，爲母王氏請普說。
妙喜便登曲收彔床，忉忉怛怛恣饒舌。
從來法本離言詮，不假思量與分別。
說甚地獄及天堂，四聖六凡俱泯絕。
縱有魔王欲作難，金剛寶劍當頭截。
王氏養子要參禪，只這一念永不滅。
彈指頓明諸法門，釋迦彌勒齊超越。
還如塗毒鼓當軒，一擊聞之皆腦裂。
無邊煩惱悉蠲除，夙業舊殃湯沃雪。
末後一句爲重宣，凝然萬里一條鐵。
偈頌十四首·其四
作者：釋宗杲
朝代：宋

女流中有大丈夫，示現其身化其類。
以戒定慧解脫法，攝彼貪欲瞋恚癡。
雖處於中作佛事，如風行空無所依。
過去未來及現在，塵沙諸佛及菩薩。
異口同音發是言，善哉奇特世希有。
心源清凈無憂喜，不作無喜無憂想。
逢場作戲隨世緣，而於世緣無所著。
六月火雲燒碧空，雷聲忽震三千界。
銷除熱惱獲清涼，是彼丈夫誕時節。
我說此偈助光明，普施法界諸女人。
偈颂一百六十首·其三三
作者：釋宗杲
朝代：宋

金佛不度鑪。
木佛不度火。
泥佛不度水，真佛屋裏坐。
偈颂一百六十首·其二十七
作者：釋宗杲
朝代：宋
体裁：偈颂

去年人看中秋月，今年人看中秋月。今年人是去年人，去年月是今年月。
傅大士讚
作者：釋宗杲
朝代：宋

天上無彌勒，地下無彌勒。
拍版與門槌，畢竟是何物。
僧鶚禪人求讚
作者：釋宗杲
朝代：宋

這漢一生空倔彊，偏向人前放軟頑。
涅槃路上栽荆棘，解脫門前緊著關。
不別法身三種病，豈識楞嚴義八還。
謾把少林在孔笛，等閑吹過汩羅灣。
儲大夫請讚
作者：釋宗杲
朝代：宋

雲門妙喜真，雲臺居士畫。
利鈍不相資，展向虛堂掛。
妙利中鈍，鈍得顢頇。
雲臺鈍中利，利得脫酒。
如今利鈍都掛壁，師子翻身絕蹤跡。
蹤跡無，便塗糊，一時分付諸大夫。
唵摩尼達里悉利蘇盧。
入定觀音讚
作者：釋宗杲
朝代：宋

世間種種音聲相，衆以耳聽非目睹。
唯此大士眼能觀，瞑目諦觀爲佛事。
於眼境界無所取，耳鼻舌身意亦然。
善哉心洞十方空，六根互顯如是義。
眼色耳聲鼻嗅香，身觸意思無差別。
當以此觀如是觀，取此爲實成妄想。
若離妄想取實法，展轉惑亂失本心。
本心既失隨顛倒，不見大士妙色身。
無眼耳鼻舌身意，互顯這義亦寂滅。
亦無在土妙色身，亦無種種音聲相。
佛子能作如是觀，永離世間生死苦。
初祖達磨大師讚
作者：釋宗杲
朝代：宋

來時已沒當門齒，去時唯有一隻履。
葱嶺那邊逢宋雲，十分彰露醜舉止。
南安巖主讚
作者：釋宗杲
朝代：宋

贈以之中語，咸云祕密言。
誰知此老子，非妙亦非玄。
直截不藏覆，當機火裏蓮。
誰人明此意，端坐自擎拳。
又作偈
作者：釋宗杲
朝代：宋

大根大器大力量，荷擔大事不尋常。
一毛頭上通消息，遍界明明不覆藏。
又同塵庵
作者：釋宗杲
朝代：宋

塵無自性，攬真成立。
擬和其光，同亦俱失。
外既匪寬，內亦不窒。
是義非虛，亦復非實。
庵中主人，如玉處石。
作如是觀，千載一息。
向侍郎無熱軒
作者：釋宗杲
朝代：宋

勇猛精進過量人，號曰薌林大居士。
住無變易真實處，而常順行諸佛法。
不作世間顛倒業，成辦出世勝方便。
而能於此方便中，幻出難思諸境界。
復於難思境界中，而現種種殊勝事。
華林寶樹咸放光，接影連輝相鑒徹。
光色清凈如金剛，世間無有能壞者。
又如無熱寶池，四面分流入於海。
是海廣大無邊際，不出居士一毛孔。
於一毛孔放光明，八萬四千同時發。
不勞居士轉舌相，只以此光宣妙法。
是法即是此光明，不離是光說此法。
大海毛孔亦復爾，此是薌林無熱義。
是義如空不可量，一一包羅世間相。
我今以此無義語，略爲居士出隻手。
佛子來登無熱軒，衆寶妙沙開戶牖。
吳提刑請讚
作者：釋宗杲
朝代：宋

這箇村和尚，少人能近傍。
黑漆粗竹篦，佛來也一棒。
沒秋毫人情，有萬千無狀。
慈悲時觀音菩薩之所不如，瞋恚時阿脩羅王亦難比況。
世上可憎可惡者是這般底阿師，如何，也有人畫渠供食。
和覺禪師賦六湛堂
作者：釋宗杲
朝代：宋

非湛非搖此法源，當機莫厭假名存。
直須過量英靈漢，方入無邊廣大門。
萬境交羅元不二，六窗晝夜未嘗昏。
翻思龐老事無別，擲劍揮空豈有痕。
喻郎中觀我庵
作者：釋宗杲
朝代：宋

萬物備於我，我觀卒未休。
智者返觀我，縱橫得自由。
守凈禪人求讚
作者：釋宗杲
朝代：宋

瞋恚癡未除，心意識顛倒。
談禪信口開，舌頭胡亂掃。
其施汝者不名福田，供養汝者墮三惡道。
箇是雲門村僧，即非杜撰長老。
寂音尊者讚
作者：釋宗杲
朝代：宋

頭如杓，面如楪。
口無舌，說無竭。
是而非，同而別。
種空華，抽暗楔。
死木蛇，活如蝎。
擊塗毒，腦門裂。
是阿誰，甘露滅。
寄歸宗華侄禪師
作者：釋宗杲
朝代：宋

坐斷金輪第一峰，千妖百怪自潛蹤。
年來又得真消息，說道楊岐正脈通。
寄無垢居士
作者：釋宗杲
朝代：宋

上苑玉池方解凍，人間楊柳又垂春。
山堂盡日焚香坐，長憶毘耶多口人。
寄福勝長老
作者：釋宗杲
朝代：宋

真人十八界元空，三十一人同姓呂。
分散游山各占山，三十一又同處。
布袋和尚讚二首·其一
作者：釋宗杲
朝代：宋

三千威儀都不修，八萬細行渾不顧。
只因鬧市等箇人，被人喚作破落戶。
兜率內院久拋離，縱歸迷卻來時路。
稽首彌勒世尊，得恁寬腸大肚。
布袋和尚讚二首·其二
作者：釋宗杲
朝代：宋

肩擔一條吉撩棒，棒頭掛雙破木履。
盡力撮卻布袋口，不知裏許有甚底。
落落魄魄鬧市行，藞藞苴苴沒羞恥。
龍華會上若逢渠，定與椎落當門齒。
師玿長老求讚
作者：釋宗杲
朝代：宋

畫得百千本，都盧祇這是。
師玿好承當，楊岐第七世。
廖知縣請讚
作者：釋宗杲
朝代：宋

我讚我真，孰能委悉。
火風煗動，地水堅濕。
俱屬現量，擬心則失。
就而明之，是妄非實。
背而捐之，土木瓦石。
吾說是言，如箭射的。
離此別求，幻惑無識。
御賜真贊師演成四偈·其一
作者：釋宗杲
朝代：宋

生滅不滅，如水中月。
不可攬觸，妙在甄別。
御賜真贊師演成四偈·其三
作者：釋宗杲
朝代：宋

圓覺空明，胡來漢現。
一點靈光，萬化千變。
御賜真贊師演成四偈·其二
作者：釋宗杲
朝代：宋

常住不住，是真實義。
一幅丹青，輝天鑑地。
御賜真贊師演成四偈·其四
作者：釋宗杲
朝代：宋

隨物現處，廓清寰宇。
不動神情，氣吞項羽。
德光禪人求讚
作者：釋宗杲
朝代：宋

有德必有光，其光無間隔。
名實要相稱，非青黄赤白。
參徹佛祖頂𩕳禪，不是等閑相誑嚇。
我所參得底只要涅槃堂裏用，且不聽杜撰禪師三千八百畫。
吾爲作證明，他年將作軌格。
思岳禪人求讚
作者：釋宗杲
朝代：宋

兩耳卓朔口門窄，兩眼皮薄鼻露竅。
一生舌本謾瀾翻，何曾唱得胡家調。
悟本禪人求讚
作者：釋宗杲
朝代：宋

一千七百癡衲子，圍遶這箇無明叟。
細膩渾沒一星兒，粗糙卻有七八斗。
未嘗寂寂入禪定，終日波波廊下走。
爲人巴鼻亦好笑，更不容人謾開口。
盲枷瞎棒當慈悲，是與不是劈脊婁。
如斯主法作宗師，枉續牟尼子孫後。
本禪千萬莫學伊，學伊和爾不唧溜。
文俊禪人求讚
作者：釋宗杲
朝代：宋

咄這擔版漢，從來無所知。
曾經一頓飽，忘卻累年饑。
動便觸人諱，拍盲不識時。
平生沒活計，赤手討便宜。
文殊問疾讚
作者：釋宗杲
朝代：宋

居士何曾病，是病因問有。
兩眼對兩眼，世醫咸拱手。
方敷文請陞堂舉那吒太子因緣
作者：釋宗杲
朝代：宋

骨肉都還父母了，不知那箇是那吒。
一毛頭上翻身轉，一一毛頭渾不差。
晉言禪人求讚
作者：釋宗杲
朝代：宋

虛空裏揣出骨，閃電中作窼窟。
有問妙喜家風，此外更無別物。
朱主簿請讚
作者：釋宗杲
朝代：宋

龐老曾升馬祖堂，西江吸盡更無雙。
而今妙喜朱居士，覿面分明不覆藏。
李參政轉物庵
作者：釋宗杲
朝代：宋

若能轉物，即同如來。
咄哉瞿曇，誑諕癡獃。
物無自性，我亦非有。
轉者爲誰，徒勞心手。
知無自性，復是何物。
瞥起情塵，捫空揣骨。
此菴無作，住者何人。
具頂門眼，試辨疏親。
李長者讚
作者：釋宗杲
朝代：宋

以一毛端智，遍量法界空。
智空無自性，空智在其中。
楊岐和尚讚
作者：釋宗杲
朝代：宋

異類中行，拕犁拽耙。
栗棘金圈，是何言話。
江令請讚
作者：釋宗杲
朝代：宋

渠本宣州人，生緣在寧國。
前不尊釋迦，後不敬彌勒。
家貧無飯噇，出家去投佛。
行腳走諸方，江南遍江北。
纔參臨濟禪，便作白拈賊。
眼裏有瞳人，肚中無點墨。
還如跛阿師，說得行不得。
汪狀元燕坐軒
作者：釋宗杲
朝代：宋

不於三界現身意，棹舉何如憒憒時。
寄語軒中燕坐者，好看新月下前谿。
沖密禪人求讚
作者：釋宗杲
朝代：宋

佛祖有密語，有說即不密。
密禪畫吾真，密意已漏泄。
如析栴檀香，片片體非別。
密意在其中，密亦如是說。
泉州惠安縣迎藏經請小參偈
作者：釋宗杲
朝代：宋

稽首十力大導師，三界獨尊無比況。
示現成佛轉法輪，廣演無邊契經海。
衆生心想念念殊，所轉法輪亦差別。
法輪功德不可量，盡思竭力無能測。
有大經卷在一塵，量等三千大千界。
世有聰慧明達人，具足天眼悉知見。
破塵出經作佛事，不作實與非實想。
又以無邊法界空，納在佛身一毛孔。
須彌鐵圍及大海，一一包容無迫隘。
一毛既爾餘悉然，導師方便亦如是。
念念普遍諸毛孔，念念克證金剛慧。
念念成就佛菩提，念念滿足普賢願。
而不生於戲論心，亦不住於深境界。
如夢如幻如水月，如優曇華出世間。
如是常轉大經卷，了無能轉所轉者。
三世諸佛諸菩薩，聲聞獨覺及天人。
地獄修羅鬼畜等，一一皆承此經力。
我今復與諸佛子，各生殊勝難遇心。
還攝此經一歸塵，安住毘盧法寶藏。
法宏禪人求讚
作者：釋宗杲
朝代：宋

不曾動著舌頭，葛藤已遍天下。
等閑一擊虛空，隨手便成縫罅。
法宏貌得吾真，仿佛鎮州普化。
我今寫讚上頭，要作叢林佳話。
澄馮楫居士會藥山問石頭見性成佛公案偈
作者：釋宗杲
朝代：宋

梵語唐言，打成一塊。
咄哉俗人，得此三昧。
無著道人請讚
作者：釋宗杲
朝代：宋

汝求吾之讚，復讚吾之真。
大海絕涓滴，須彌無一塵。
以訐爲直而非直，以察爲明而非明。
象王回旋，師子嚬呻。
性不可會，瞥喜瞥瞋。
與佛祖爲冤敵，與魔外爲親姻。
自是其是，而人不汝是。
自神其神，而人不汝神。
如此爲人善知識，少喫酸醋三五升。
用宣禪人求讚
作者：釋宗杲
朝代：宋

宣傳吾真，吾爲宣說。
眨上眉毛，大巧若拙。
畫髑髏頌
作者：釋宗杲
朝代：宋

即此形骸，便是其人。
一靈皮袋，皮袋一靈。
白雲端和尚讚二首·其一
作者：釋宗杲
朝代：宋

少處更減，多處又添。
達磨不會，卻反西天。
白雲端和尚讚二首·其二
作者：釋宗杲
朝代：宋

饑餐渴飲，閑坐困眠。
赤手殺人，血濺梵天。
皇帝在建邸請陞堂偈
作者：釋宗杲
朝代：宋

豁開頂門眼，照徹大千界。
既作法中王，於法得自在。
示了然居士
作者：釋宗杲
朝代：宋

長樂沙坑鄭了然，不依本分要參禪。
自言已到無參處，哥羅管爾米疆年。
示周子充寫華嚴經
作者：釋宗杲
朝代：宋

總別同異，成壞行布。
圓融無礙，塵人衆剎。
非寬剎入，衆塵非隘。
居士筆端，宣暢果海。
因源自在，我今說偈。
贊揚同證，一真法界。
示大悲長老
作者：釋宗杲
朝代：宋

一棒打破生死窟，當時凡聖絕行蹤。
返笑趙州心不歇，老來猶自走西東。
示彌光禪人
作者：釋宗杲
朝代：宋

龜毛拈得笑咍咍，一擊萬重關鎖開。
慶快平生在今日，孰云千里賺吾來。
示汪居士
作者：釋宗杲
朝代：宋

一毛頭上無邊剎，決定識情難測量。
直下不生邪險見，壺中日月自然長。
示法泉侍者
作者：釋宗杲
朝代：宋

言前超佛祖，日輪正當午。
豁開三要關，一擊塗毒鼓。
既發上頭機，莫問千鈞弩。
放去絕遮攔，捏聚非回互。
咄哉老瞿曇，住住住住住。
示用禪人
作者：釋宗杲
朝代：宋

未點先行不唧溜，不撥自轉已出醜。
那堪更鼓兩片皮，豈止鑿空開戶牖。
火中木馬空嘶鳴，水底泥牛謾哮吼。
用禪用禪聽我言，拶到懸崖須放手。
示祖元禪人
作者：釋宗杲
朝代：宋

萬仞崖頭解放身，起來依舊卻惺惺。
饑餐渴飲渾無事，那論昔人非昔人。
示祥雲懿長老
作者：釋宗杲
朝代：宋

奪卻衲僧拄杖，當下便無伎倆。
喝下鐵眼忽開，直據千峰頂上。
示遵璞禪人
作者：釋宗杲
朝代：宋

一口吞盡三世佛，正是吾家客作兒。
爭似璞禪無用處，一毛頭上便忘機。
示韓令人
作者：釋宗杲
朝代：宋

說不到處著一句，風前截斷千差路。
超佛越祖只如今，壁立萬仞無回互。
示鼎需禪人
作者：釋宗杲
朝代：宋

面門竪亞摩醯眼，肘後斜懸奪命符。
瞎卻眼，解卻符，趙州東壁掛葫蘆。
禪人求讚·其一
作者：釋宗杲
朝代：宋

咄哉滅胡種，面目真可惡。
過橋便拆橋，得路便塞路。
雖欲彊柔和，畢竟觸人怒。
萬事類如此，誰敢相親附。
乞兒囊本空，常誇敵國富。
聞說閻羅王，未免生怕怖。
休更放大言，嫌佛不肯做。
禪人求讚·其二
作者：釋宗杲
朝代：宋

鄒搜斂似天烝棗，輕輕觸著便煩惱。
身著如來三事衣，口中謗佛法僧寶。
從來纖芥不與人，一毫不就他人討。
驀然合眼入黄泉，定須聒噪閻羅老。
禪人求讚·其四
作者：釋宗杲
朝代：宋

鐵蛇在握，毒氣爍爍。
擬議不來，劈口便著。
答劉安撫
作者：釋宗杲
朝代：宋

毛錐子上通消息，爭似亡言絕見知。
後夜一輪空界月，清光千里共依依。
維摩居士讚
作者：釋宗杲
朝代：宋

冷坐毘耶城，百病一時發。
不得文殊來，幾乎無合殺。
聞監務請讚
作者：釋宗杲
朝代：宋

謂汝太惺惺，時復放淈𣸩。
謂汝太褊急，間或又容物。
既作人天師，開口便輕忽。
莊嚴賢劫中，且無如此佛。
寄語聞子清，莫信這箇賊。
臨寂頌
作者：釋宗杲
朝代：宋

生也只恁麽，死也只恁麽。
有偈與無偈，是甚麽熱大。
船子和尚讚
作者：釋宗杲
朝代：宋

驀口一橈玄路絕，藥山之道始流傳。
離鉤三寸無消息，覺海方乘般若船。
若懷首座求讚歸洋嶼庵
作者：釋宗杲
朝代：宋

吾於閩有大因緣，夜夢晝思無間然。
他日定歸洋嶼去，楞伽室內作終焉。
草堂清和尚讚
作者：釋宗杲
朝代：宋

凜凜孤風世所稀，碧眸炯炯電光輝。
貧兒示與衣中寶，富者教伊赤體歸。
毒手慣曾烹佛祖，洪鑪常用大鉗鎚。
小根魔子還知否，此是吾家真白眉。
莊泉伯檢察爲先安撫請陞堂偈
作者：釋宗杲
朝代：宋

近來學佛人，少見不顛倒。
唯務資談柄，棄大而就小。
昧卻直截事，外邊打之遶。
畢竟那一著，何曾得分曉。
獨有莊居士，真實沒虛矯。
斷除煩惱根，烈火燒乾草。
心地既安然，魔境豈能擾。
任爾鬧浩浩，我常靜悄悄。
末後示真歸，如脫破布襖。
加趺入禪定，皓月臨清沼。
透過生死關，擊碎無價寶。
剛正大丈夫，一了一切了。
蔡知縣小庵
作者：釋宗杲
朝代：宋

此庵非小亦非大，堪笑石頭空捏怪。
不知法界即此庵，彊謂此庵含法界。
而今欲識住庵人，萬象之中獨露身。
妙喜爲寫此庵牓，要與太虛爲近鄰。
藴聞禪人求讚
作者：釋宗杲
朝代：宋

藴聞聞自性，自性離聞藴。
吾真亦復然，迥超千聖頂。
西余端和尚讚
作者：釋宗杲
朝代：宋

被底禮寅朝，去住隨風掃。
名呼章相公，侮嫚圓照老。
不托和尚，兩拳打翻。
回頭妖僧，一句罵倒。
只看這幾著子，不必問他禪道。
箇是金毛師子兒，狐貍野干徒叫譟。
觀音大士讚
作者：釋宗杲
朝代：宋

過去正法明，現前觀自在。
眼觀諸音聲，耳聽衆妙色。
二義俱寂滅，誰受此說者。
是說亦寂滅，誰爲此說者。
能觀及所觀，能聽洎所聽。
返觀觀聽者，是亦無所有。
大哉觀世音，快說如是法。
是法不思議，聽者亦希有。
我今以一毛，遍量法界空。
作此如幻言，讚是真實要。
言法華讚
作者：釋宗杲
朝代：宋

旋陀羅尼三昧，語默元無罣礙。
攬衣著屐走街，剛被時人笑怪。
問伊住止何處，向道我儂弗會。
進前擬議思量，咄哉漆桶不快。
謝紫巖居士
作者：釋宗杲
朝代：宋

紫巖分惠建谿茗，妙喜答以青州衫。
得人一牛還一馬，前三三與後三三。
證通身一具金鎖骨偈
作者：釋宗杲
朝代：宋

通身一具金鎖骨，堪與人天爲規則。
要識臨濟小廝兒，便是當年白拈賊。
讚法海真
作者：釋宗杲
朝代：宋

廓圓通門，續雲門派。
燕坐胡床，虎視百怪。
佩毘盧印，摧伏魔外。
一句當陽，電光非快。
不動道場，而入三昧。
贊之毀之，俱遭白癩。
趙州和尚讚
作者：釋宗杲
朝代：宋

庭柏無根，虛空有骨。
十分魯鈍，似遼天鶻。
熱至乘涼，寒燒榾柮。
夫是之謂，趙州古佛。
趙提宮請陞堂偈
作者：釋宗杲
朝代：宋

言前薦得已天涯，句後承當路轉賒。
一擊鐵關如粉碎，水天空闊雁行斜。
趙通判請讚
作者：釋宗杲
朝代：宋

渭汝是善人耶，嫉惡之太甚。
謂汝是惡人耶，好賢而樂善。
而於善惡兩塗之間了無遺恨。
咦，好箇自是漢，高談無畔岸，成佛作祖且緩緩。
這一則公案，分付趙通判。
送了明長老歸長蘆
作者：釋宗杲
朝代：宋

人言棒頭出孝子，我道憐兒不覺醜。
長蘆長老恁麽來，妙喜空費一張口。
從教四海妄流傳，野干能作師子吼。
孰云無物贈伊行，喝下鐵圍山倒走。
送直禪人
作者：釋宗杲
朝代：宋

直出直入，直行直坐。
直禪上人，直須恁麽。
本自圓成，不立功課。
饑來喫飯，寒來向火。
不在瞿曇，非干達磨。
擬心思量，返遭殃禍。
我說是言，已招口過。
明眼人前，一場話墮。
請事斯語，無忘骨剉。
送超僧鑑
作者：釋宗杲
朝代：宋

桶底脫時大地闊，命根斷處碧潭清。
好將一點紅爐雪，散作人間照夜燈。
遵璞禪人求讚
作者：釋宗杲
朝代：宋

臨濟燒黄檗禪版，香嚴哭溈山拄杖。
雲門村叟效顰，顰也作這般伎倆。
咄。
傳來鐵鉢盛貓飯，磨衲袈裟入墨盆。
祖翁活計那壞了，不知將底付兒孫。
鄭學士請讚
作者：釋宗杲
朝代：宋

參得圜悟禪，擔起睦州版。
透過祖師關，瞎卻頂門眼。
肚裏黑漫漫，這中平坦坦。
性氣得人憎，發時渾不管。
鞏縣茶瓶喫一槌，擊碎饒州白瓷碗。
釋迦出山相讚
作者：釋宗杲
朝代：宋

正覺山前折卻本，三七日內心頭悶。
卻來鹿苑討便宜，好與拽翻椎一頓。
閱藏後題智證庵壁
作者：釋宗杲
朝代：宋

柏子拈來香滿廬，蒲團靜裏結跏呋。
三年過眼千千卷，此際分明一字無。
雪峰空長老求讚
作者：釋宗杲
朝代：宋

慧空抓著吾癢處，吾嘗劄著伊痛處。
痛處癢，癢處痛，不與千聖同途，豈與衲僧共用。
莫言掃帚竹裏無錢筒，蒿枝叢林無梁棟。
雖然家醜不可外揚，也要諸方眼目定動。
而今各自不得已，一任畫出這般不唧溜底老凍{鼻|鳥/瓜}。
但將懸向壁角落頭，使來者瞻之仰之。
晝夜六時燒兜樓婆畢力迦沈水栴檀之香，作七代祖翁之供。
韓司諫樂谷
作者：釋宗杲
朝代：宋

人言至樂在此谷，孰信樂爲谷所移。
以樂均施不樂者，方名真樂丈夫兒。
頌古一百二十一首·其一
作者：釋宗杲
朝代：宋

利刃有蜜不須舐，蠱毒之家水莫嘗。
不舐不嘗俱不犯，端然衣錦自還鄉。
頌古一百二十一首·其一〇
作者：釋宗杲
朝代：宋

啞子得夢與誰說，起來相尋眼麻彌。
已向人前輸肺腑，從教他自覓便宜。
頌古一百二十一首·其一〇〇
作者：釋宗杲
朝代：宋

十字街頭，現成行貨。
擬欲商量，漆桶蹉過。
頌古一百二十一首·其一〇一
作者：釋宗杲
朝代：宋

兔角龜毛眼裏栽，鐵山當面勢崔嵬。
東西南北無門入，曠劫無明當下灰。
頌古一百二十一首·其一〇七
作者：釋宗杲
朝代：宋

春至自開華，秋來還落葉。
黄面老瞿曇，休搖三寸舌。
頌古一百二十一首·其一〇三
作者：釋宗杲
朝代：宋

一口吸盡西江水，甲乙丙丁庚戊己。
咄咄咄，囉囉哩。
頌古一百二十一首·其一〇九
作者：釋宗杲
朝代：宋

陝府鐵牛白癩，嘉州大像耳聵。
兩箇病痛一般，咄哉漆桶不快。
頌古一百二十一首·其一〇五
作者：釋宗杲
朝代：宋

獨坐許誰知，青山對落暉。
華須連夜發，莫待曉風吹。
頌古一百二十一首·其一〇八
作者：釋宗杲
朝代：宋

壁上安燈盞，堂前置酒臺。
悶來打三盞，何處得愁來。
頌古一百二十一首·其一〇四
作者：釋宗杲
朝代：宋

燕坐道場經十劫，一一從頭俱漏泄。
世間多少守株人，掉棒擬打天邊月。
頌古一百二十一首·其一一
作者：釋宗杲
朝代：宋

若將此語定綱宗，孤負明招獨眼龍。
笑裏忽分泥水路，方知千里共同風。
頌古一百二十一首·其一一〇
作者：釋宗杲
朝代：宋

華陰山前百尺井，中有寒泉徹骨冷。
誰家女子來照影，不照其餘照斜領。
頌古一百二十一首·其一一一
作者：釋宗杲
朝代：宋

掌內摩尼曾不顧，誰能護惜孃生袴。
浮盃不會老婆禪，直至如今遭點污。
頌古一百二十一首·其一一七
作者：釋宗杲
朝代：宋

雲門舉起竹篦，開口知君話墮。
上方香積不餐，甘伏食人涕唾。
頌古一百二十一首·其一一三
作者：釋宗杲
朝代：宋

眼光爍破四天下，婆子拳頭沒縫罅。
當機覿面事如何，猛虎脊梁誰解跨。
頌古一百二十一首·其一一九
作者：釋宗杲
朝代：宋

雲門舉起竹篦，通身带水拕泥。
奉報參玄上士，撒手懸崖勿遲。
頌古一百二十一首·其一一二
作者：釋宗杲
朝代：宋

電光石火尚猶遲，猗死禪和那得知。
轉面回頭擬尋討，夕陽已過綠梢西。
頌古一百二十一首·其一一五
作者：釋宗杲
朝代：宋

一堆紅焰亘晴空，不問金鍮鐵錫銅。
入裏盡教成水去，那容蚊蚋泊其中。
頌古一百二十一首·其一一八
作者：釋宗杲
朝代：宋

雲門舉起竹篦，禪和切忌針錐。
鸞鳳不棲荆棘，𮭗𮭗偏守空池。
頌古一百二十一首·其一一六
作者：釋宗杲
朝代：宋

崎崎嶇嶇平坦坦，平坦坦處甚崎嶇。
驀地跛驢能蹴蹋，抹過追風天馬駒。
頌古一百二十一首·其一一四
作者：釋宗杲
朝代：宋

三世諸佛不知有，老老大在外邊走。
眼皮蓋盡五須彌，大洋海裏翻筋斗。
狸奴白牯卻知有，瀑布不溜青山走。
堪笑無端王老師，錯認簸箕作熨斗。
頌古一百二十一首·其一七
作者：釋宗杲
朝代：宋

昧卻當陽箇一著，牽來拽去互施呈。
不知除卻王維手，更有何人畫得成。
頌古一百二十一首·其一三
作者：釋宗杲
朝代：宋

倒腹傾腸說向君，不知何物尚沈吟。
而今便好猛提取，付與世間無事人。
頌古一百二十一首·其一九
作者：釋宗杲
朝代：宋

腦後見腮村僧，大開眼了作夢。
雖然趁得老鼠，一棒打破油甕。
頌古一百二十一首·其一二
作者：釋宗杲
朝代：宋

第七菸菟沒尾巴，食牛之氣已堪誇。
叢林悱悱爭唇吻，幾箇行人得到家。
頌古一百二十一首·其一二〇
作者：釋宗杲
朝代：宋

雲門舉起竹篦，擬議知君亂統。
直饒救得眼睛，當下失卻鼻孔。
頌古一百二十一首·其一二一
作者：釋宗杲
朝代：宋

雲門舉起竹篦，露出心肝五臓。
可憐猗死禪和，猶自魂飛膽喪。
頌古一百二十一首·其一五
作者：釋宗杲
朝代：宋

身上著衣方免寒，口邊說食終不飽。
大唐國裏老婆禪，今日爲君注破了。
頌古一百二十一首·其一八
作者：釋宗杲
朝代：宋

五月五日午時書，赤口毒舌盡消除。
更饒急急如律令，不須門上畫蜘蛛。
頌古一百二十一首·其一六
作者：釋宗杲
朝代：宋

入門便喝，全無巴鼻。
引得兒孫，弄粥飯氣。
頌古一百二十一首·其一四
作者：釋宗杲
朝代：宋

雨散雲收後，崔嵬數十峰。
倚欄頻顧望，回首與誰同。
頌古一百二十一首·其七
作者：釋宗杲
朝代：宋

出得出不得，是定非正定。
罔明與文殊，喪卻窮性命。
頌古一百二十一首·其七〇
作者：釋宗杲
朝代：宋

問佛如何是，宗師即便酬。
稱鎚將鋸解，言外度迷流。
頌古一百二十一首·其七一
作者：釋宗杲
朝代：宋

古廟裏頭回避得，紙錢堆畔暗嗟吁。
閑神野鬼皆驚怕，只爲渠儂識梵書。
頌古一百二十一首·其七三
作者：釋宗杲
朝代：宋

癡人面前休說夢，生鐵團上須尋縫。
明明說與卻佯聾，只管外邊閑打鬨。
頌古一百二十一首·其七九
作者：釋宗杲
朝代：宋

忽爾出門先見路，纔方洗腳便登船。
神仙祕訣真堪惜，父子雖親不可傳。
頌古一百二十一首·其七二
作者：釋宗杲
朝代：宋

望州烏石與僧堂，業識茫茫不可當。
提起衲僧拄杖子，五湖四海沸如湯。
頌古一百二十一首·其七五
作者：釋宗杲
朝代：宋

總道見桃華悟道，此語不知還是無。
茫茫宇宙人無數，那箇男兒是丈夫。
頌古一百二十一首·其七八
作者：釋宗杲
朝代：宋

奪得驪珠即便回，小根魔子盡疑猜。
拈來拋向洪波裏，撒手大家空去來。
頌古一百二十一首·其七六
作者：釋宗杲
朝代：宋

打破鬼門關，日輪正當午。
一箭中紅心，大地無寸土。
頌古一百二十一首·其七四
作者：釋宗杲
朝代：宋

移身不移步，移步不移身。
走卻金師子，捉得玉麒麟。
頌古一百二十一首·其三
作者：釋宗杲
朝代：宋

拈起一枝華，風流出當家。
若言付心法，天下事如麻。
頌古一百二十一首·其三〇
作者：釋宗杲
朝代：宋

一正一邪，一倒一起。
文選趙州，靴裏動指。
頌古一百二十一首·其三一
作者：釋宗杲
朝代：宋

文遠修行不落空，時時瞻禮紫金容。
趙州拄杖雖然短，腦後圓光又一重。
頌古一百二十一首·其三七
作者：釋宗杲
朝代：宋

塗路波吒數十州，傳言送語當風流。
不知腳下泥生刺，蹋著錐人腳指頭。
頌古一百二十一首·其三三
作者：釋宗杲
朝代：宋

九十七種妙相，顧陸筆端難狀。
趙州眼目精明，覷見心肝五藏。
頌古一百二十一首·其三九
作者：釋宗杲
朝代：宋

鑿壞十方常住地，三錢使盡露尸骸。
羅山古佛雖靈驗，未免將身一處埋。
頌古一百二十一首·其三二
作者：釋宗杲
朝代：宋

有問狗佛性，趙州答曰無。
言下滅胡族，猶爲不丈夫。
頌古一百二十一首·其三五
作者：釋宗杲
朝代：宋

參見南泉王老師，鎮州蘿蔔更無私。
拈來塞斷是非口，雪曲陽春非楚詞。
頌古一百二十一首·其三八
作者：釋宗杲
朝代：宋

直饒釘得遮一縫，點檢將來非好手。
可憐兩箇禪翁，卻向俗人說家醜。
頌古一百二十一首·其三六
作者：釋宗杲
朝代：宋

有佛處不得住，生鐵稱鎚被蟲蛀。
無佛處急走過，撞著嵩山破竈墮。
三十里外莫錯舉，兩箇石人相耳語。
恁麽則不去也，此語已行遍天下。
摘楊華，摘楊華，唵嚤呢噠哩吽㗶吒。
頌古一百二十一首·其三四
作者：釋宗杲
朝代：宋

青州七斤衫，盡力提不起。
打破趙州關，總是自家底。
頌古一百二十一首·其九
作者：釋宗杲
朝代：宋

馬駒喝喪家風，四海從茲信息通。
烈火焰中撈得月，巍巍獨坐大雄峰。
頌古一百二十一首·其九〇
作者：釋宗杲
朝代：宋

金剛圈，栗棘蓬。
玄沙三種病，石鞏一張弓。
直截爲君說，新羅在海東。
頌古一百二十一首·其九一
作者：釋宗杲
朝代：宋

楊岐一頭驢，只有三隻腳。
潘閬倒騎歸，攧殺黄幡綽。
頌古一百二十一首·其九七
作者：釋宗杲
朝代：宋

日日日日，時時時時。
違時失候，箇老古錐。
頌古一百二十一首·其九三
作者：釋宗杲
朝代：宋

後園驢喫草，一老一不老。
驀地撞出來。
鬬湊得恰好。
頌古一百二十一首·其九九
作者：釋宗杲
朝代：宋

殺人須是殺人漢，當下一刀成兩段。
頭臂雖虧劍刃鋒，何似秦時𨍏轢鑽。
頌古一百二十一首·其九二
作者：釋宗杲
朝代：宋

老青原，沒縫罅。
問佛法，酬米價。
差毫釐，成話欛。
無面目，得人怕。
頌古一百二十一首·其九五
作者：釋宗杲
朝代：宋

五逆聞雷，曾參顔回。
一粒豆子，爆出冷灰。
頌古一百二十一首·其九八
作者：釋宗杲
朝代：宋

直出直入，當面不識。
更擬如何，著甚死急。
頌古一百二十一首·其九六
作者：釋宗杲
朝代：宋

口是禍門，電激雷奔。
娑竭出海，震動乾坤。
頌古一百二十一首·其九四
作者：釋宗杲
朝代：宋

小魚吞大魚，直路太縈紆。
古帆休更問，處處得逢渠。
頌古一百二十一首·其二
作者：釋宗杲
朝代：宋

老漢纔生便著忙，周行七步似顛狂。
賺他無限癡男女，開眼堂堂入鑊湯。
頌古一百二十一首·其二〇
作者：釋宗杲
朝代：宋

一人眼似鼓槌，一人頭如木杓。
兩箇老不識羞，至今無處安著。
頌古一百二十一首·其二一
作者：釋宗杲
朝代：宋

勸君不用苦勞神，喚作平常轉不親。
冷淡全然沒滋味，一回舉起一回新。
頌古一百二十一首·其二三
作者：釋宗杲
朝代：宋

深淺聊將拄杖探，忽然平地起波瀾。
傾湫倒嶽驚天地，到海方知徹底乾。
頌古一百二十一首·其二九
作者：釋宗杲
朝代：宋

趙州有密語，文遠不覆藏。
演出大藏教，功德實難量。
頌古一百二十一首·其二二
作者：釋宗杲
朝代：宋

使得十二時辰，呼來卻教且去。
倚官挾勢欺人，茫茫無本可據。
頌古一百二十一首·其二五
作者：釋宗杲
朝代：宋

禾黎不陽艷，競栽桃李春。
翻令力耕者，半作賣華人。
頌古一百二十一首·其二八
作者：釋宗杲
朝代：宋

飋飋風松，蕭蕭雨檜。
師子咬人，韓獹逐瑰。
頌古一百二十一首·其二六
作者：釋宗杲
朝代：宋

天下禪和說勘破，爭知趙州已話墮。
引得兒孫不丈夫，人人點過冷地臥。
頌古一百二十一首·其二四
作者：釋宗杲
朝代：宋

好一殿功德，總是過去佛。
百福相嚴身，不使栴檀刻。
日日香煙夜夜燈，看來當甚乾蘿葡。
頌古一百二十一首·其五
作者：釋宗杲
朝代：宋

金鼇一掣滄溟竭，徒自悠悠泛小舟。
今日煙波無可釣，不須新月更爲鉤。
頌古一百二十一首·其五〇
作者：釋宗杲
朝代：宋

丹山生鸑鷟，師子彥狻猊。
棒下摩醯眼，徒誇第一機。
頌古一百二十一首·其五一
作者：釋宗杲
朝代：宋

對衆全提摩竭令，豈是閑開兩片皮。
喝下瞎驢成隊走，夢中推倒五須彌。
頌古一百二十一首·其五七
作者：釋宗杲
朝代：宋

境話會來雖未是，卻問如今作麽生。
清涼元本鼻頭直，夾山依舊兩眉橫。
頌古一百二十一首·其五三
作者：釋宗杲
朝代：宋

陽焰何曾能止渴，畫餅幾時充得饑。
勸君不用栽荆棘，後代兒孫惹著衣。
頌古一百二十一首·其五九
作者：釋宗杲
朝代：宋

一氣轉一大藏教，頓漸偏圓權與實。
無邊妙義炳然彰，元來一字也不識。
頌古一百二十一首·其五二
作者：釋宗杲
朝代：宋

暗中攜手上高山，及至天明各自行。
無限中塗未歸客，明明開眼墮深坑。
頌古一百二十一首·其五五
作者：釋宗杲
朝代：宋

好箇話端，阿誰解舉。
舉得十分，未敢相許。
頌古一百二十一首·其五八
作者：釋宗杲
朝代：宋

睦州擔板，那容眨眼。
闊狹短長，不須增減。
頌古一百二十一首·其五六
作者：釋宗杲
朝代：宋

全死中全活，全活中全死。
一箇訝郎當，一箇福建子。
頌古一百二十一首·其五四
作者：釋宗杲
朝代：宋

眼中無翳休挑刮，鏡上無塵不用磨。
信腳出門行大路，橫擔拄杖唱山歌。
頌古一百二十一首·其八
作者：釋宗杲
朝代：宋

見得分明識得親，舉來猶自涉塗程。
直饒不犯毫芒者，也是拈䭔舐指人。
頌古一百二十一首·其八〇
作者：釋宗杲
朝代：宋

有禮有樂，有唱有酬。
人平不語，水平不流。
頌古一百二十一首·其八一
作者：釋宗杲
朝代：宋

瞎驢一跳衆皆驚，正法那堪付與人。
三要三玄俱喪盡，堂堂擺手出重城。
頌古一百二十一首·其八七
作者：釋宗杲
朝代：宋

夫子不識字，達磨不會禪。
玄沙無此語，切莫妄流傳。
頌古一百二十一首·其八三
作者：釋宗杲
朝代：宋

見色明心事已差，聞聲悟道更交加。
觀音妙智慈悲力，荆棘林生優鉢化。
頌古一百二十一首·其八九
作者：釋宗杲
朝代：宋

有時笑兮有時哭，悲喜交幷暗催促。
此理如何舉同人，斷絃須得鸞膠續。
頌古一百二十一首·其八二
作者：釋宗杲
朝代：宋

撦破雲門一柄扇，拗折乾峰一條棒。
二三千處管絃樓，四五百條華柳巷。
頌古一百二十一首·其八五
作者：釋宗杲
朝代：宋

天地同根伸一問，未曾擡步已亡家。
無陰陽處華重發，玉本無瑕卻有瑕。
頌古一百二十一首·其八八
作者：釋宗杲
朝代：宋

赤肉團邊用得親，主賓有理各難伸。
兩箇駝子相逢著，世上如今無直人。
頌古一百二十一首·其八六
作者：釋宗杲
朝代：宋

玄沙三種病人話，透出雲門六不收。
莫待是非來入耳，從前知己返爲讎。
頌古一百二十一首·其八四
作者：釋宗杲
朝代：宋

剔開金殿鎖，撞動玉樓鐘。
泣露千般草，吟風一樣松。
頌古一百二十一首·其六
作者：釋宗杲
朝代：宋

覓心無處更何安，嚼啐通紅鐵一團。
從使眼開張意氣，爭如不受老胡謾。
頌古一百二十一首·其六〇
作者：釋宗杲
朝代：宋

以平報不平，王法本無親。
臨濟雖明眼，也是黄龍精。
頌古一百二十一首·其六一
作者：釋宗杲
朝代：宋

先師會裏呈真處，臨濟堂前喫菜時。
連此三回露拴索，咄這緣臺盤乞兒。
頌古一百二十一首·其六七
作者：釋宗杲
朝代：宋

猛焰不容蚊蚋泊，大海那能宿死屍。
任是三頭幷六臂，望風無不竪降旗。
頌古一百二十一首·其六三
作者：釋宗杲
朝代：宋

提起須彌第一槌，電光石火太遲遲。
象王行處狐蹤絕，師子咆哮百獸危。
頌古一百二十一首·其六九
作者：釋宗杲
朝代：宋

巍巍一座大彌盧，荷負非干氣力粗。
縱使不隨言語會，卻來當面受塗糊。
頌古一百二十一首·其六二
作者：釋宗杲
朝代：宋

夜半明星當午現，愚夫猶待曉雞鳴。
可憐自屎不知臭，又欲重新拈似人。
頌古一百二十一首·其六五
作者：釋宗杲
朝代：宋

祖父田園都賣了，四邊界至不曾留。
奈何猶有中心樹，惱亂春風卒未休。
頌古一百二十一首·其六八
作者：釋宗杲
朝代：宋

雲門乾屎橛，全超法報化。
無事出山游，百錢杖頭掛。
頌古一百二十一首·其六六
作者：釋宗杲
朝代：宋

新婦騎驢阿家牽，步步相隨不著鞭。
歸到畫堂人不識，從今嬾更出門前。
頌古一百二十一首·其六四
作者：釋宗杲
朝代：宋

和尚不赴堂，莊主謝臨屈。
一字入公門，九牛撤不出。
頌古一百二十一首·其四
作者：釋宗杲
朝代：宋

兩處牢關擊不通，纖塵不動自乖宗。
忽然業鏡使雜碎，黄面矍曇失卻蹤。
頌古一百二十一首·其四〇
作者：釋宗杲
朝代：宋

出門握手話分攜，古路迢迢去莫追。
卻笑波心遺劍者，區區空記刻舟時。
頌古一百二十一首·其四一
作者：釋宗杲
朝代：宋

一挝塗毒聞皆喪，身在其總不知。
八十翁翁入場屋，真誠不是小兒嬉。
頌古一百二十一首·其四七
作者：釋宗杲
朝代：宋

背觸非遮護，明明直舉揚。
吹毛雖不動，遍地是刀槍。
頌古一百二十一首·其四三
作者：釋宗杲
朝代：宋

入門便棒，郎當不少。
依而行之，胡麻廝繳。
頌古一百二十一首·其四九
作者：釋宗杲
朝代：宋

鏌鋣在握，天魔膽落。
明眼衲僧，休便卜度。
頌古一百二十一首·其四二
作者：釋宗杲
朝代：宋

鐘聲披起鬰多羅，碧眼胡兒不奈何。
一箭雙雕隨手落，拈來元是柵中鵝。
頌古一百二十一首·其四五
作者：釋宗杲
朝代：宋

俊哉一躍透重淵，霹靂追之去不還。
卻笑龍門燒尾者，依前點額在波瀾。
頌古一百二十一首·其四八
作者：釋宗杲
朝代：宋

瑞巖宸風，喚主人公。
昨夜南山，虎咬大蟲。
頌古一百二十一首·其四六
作者：釋宗杲
朝代：宋

南泉打破閑家具，浩浩諸方作話看。
今日爲君重舉過，明明歷歷不顢頇。
頌古六首·其一
作者：釋宗杲
朝代：宋

三千威儀都不修，八萬細行全不顧。
只因鬧市裏等人，被人喚作破落戶。
兜率內院久拋離，縱歸忘卻來時路。
稽首彌勒世尊，得與麽寬腸大肚。
頌古六首·其三
作者：釋宗杲
朝代：宋

即心即佛莫妄求，非心非佛休別討。
紅爐燄上雪花飛，一點清涼除熱惱。
頌古六首·其二
作者：釋宗杲
朝代：宋

擔柴賣火村裏漢，舌本瀾翻不奈何。
自道來時元沒口，卻能平地起風波。
頌古六首·其五
作者：釋宗杲
朝代：宋

俱胝一指頭，喫飯飽方休。
腰纏十萬貫，騎鶴下揚州。
頌古六首·其四
作者：釋宗杲
朝代：宋

驀口一橈玄路絕，藥山之道始流傳。
離鈎三寸無消息，覺海說乘般若船。
魏侍郎凈心閣
作者：釋宗杲
朝代：宋

偉哉廣大寂滅心，譬如虛空不分別。
擬心求凈即染污，況復比倫諸佛土。
又如夢中所見物，所見雖有不可取。
如是通達無有疑，凈心心義炳然現。
是義現矣難測量，超諸色相離言說。
過去未來現在世，佛及菩薩與聲聞。
一切含識有情類，平等於義如實了。
善哉奇特過量人，只以此閣演是義。
演已便息隨所緣，亦與夢中無差別。
我以父母所生口，說此無上妙伽陀。
莊嚴廣大寂滅心，爲諸來者作饒益。
黄智通居士善住庵
作者：釋宗杲
朝代：宋

善住庵中人，從來無所住。
只這無住心，便是安身處。
鼎需禪人求讚
作者：釋宗杲
朝代：宋

身心一如，身外無餘。
咄這瞎驢，付與鼎需。
龐居士讚
作者：釋宗杲
朝代：宋

男女不婚嫁，隨緣賣笊籬。
這般滋味子，豈與外人知。
偈
作者：釋宗泰
朝代：宋

會了喚作禪，未悟果然難。
難難，目前隔箇須彌山。
悟了易，易易，信口道來無不是。
偈
作者：釋宗演
朝代：宋

一九與二九，相逢不出手。
世間出世間，無剩亦無少。
偈
作者：釋宗演
朝代：宋

猴王久受幽沉苦，法力冥資得上天。
須信自心元是佛，靈光洞耀沒中邊。
偈頌三十二首·其一
作者：釋宗演
朝代：宋

今朝三月初十，大野和風襲襲。
不用轉腦回頭，向此一時證入。
偈頌三十二首·其一一
作者：釋宗演
朝代：宋

雲門一曲子，臘月二十五。
唱高和得齊，大棒揸出去。
偈頌三十二首·其一七
作者：釋宗演
朝代：宋

一九與二九，相逢不出手。
面面各相看，人人自知有。
你若野犴鳴，我便獅子吼。
我若野犴鳴，你亦獅子吼。
十字縱橫自在行，切忌隨人背後走。
偈頌三十二首·其一三
作者：釋宗演
朝代：宋

今朝臘月十有五，摩那擊動三通鼓。
諸人不是不將來，山僧不是不分付。
麻三斤，柏樹子。
德山歌，道吾舞。
此道今人棄如土。
阿呵呵，較些子，發機須是千鈞弩。
偈頌三十二首·其一九
作者：釋宗演
朝代：宋

今朝四月一，春去無蹤跡。
衲僧拄杖子，依舊光黑漆。
看看，旋嵐偃嶽而常靜，江河競注而不流。
野馬飄鼓而不動，日月歷天而不周。
盡情拋擲太湖裏，下載清風孰與儔。
偈頌三十二首·其一二
作者：釋宗演
朝代：宋

善財童子採來親，大智文殊用得靈。
今日青山端午節，不勞拈出再施呈。
偈頌三十二首·其一五
作者：釋宗演
朝代：宋

無邊不動虛空體，不拒陰陽去復來。
誰道一雙窮相手，未嘗容易舞三臺。
偈頌三十二首·其九
作者：釋宗演
朝代：宋

凡聖體真，猶存見隔。
見存即凡，情亡即佛。
偈頌三十二首·其二
作者：釋宗演
朝代：宋

空病有爲藥，有病空爲藥。
空有兩俱非，藥病何處著。
無處著，萬里秋風飛一鶚。
偈頌三十二首·其二〇
作者：釋宗演
朝代：宋

觀音大士弘悲願，千臂莊嚴千眼明。
定慧慈威咸具足，山僧贏得不惺惺。
偈頌三十二首·其二四
作者：釋宗演
朝代：宋

今朝已是三月半，到處桃花開爛熳。
多少遊人眼不開，靈雲一見疑情斷。
偈頌三十二首·其八
作者：釋宗演
朝代：宋

一日一日復一日，次第年窮歲暮來。
莫道東君無面目，梅花依舊雪中開。
見便見，絕疑猜，燈籠沿壁上天台。
偈頌三十二首·其六
作者：釋宗演
朝代：宋

大川欲濟須舟檝，大厦謀成必巨材。
又是一年能事畢，山僧贏得笑咍咍。
偈頌三十二首·其四
作者：釋宗演
朝代：宋

入聖超凡既有聲，卧龍誰顧碧潭清。
快須鼓浪興雲雨，莫負從前濟物心。
示法震頭陀
作者：釋宗演
朝代：宋

頭陀事衆已多年，華藏無衣可得傳。
劈面三拳仁義絕，陳州人出許州門。
與正弼侍者
作者：釋宗演
朝代：宋

三應三呼亘古今，遯菴無此老婆心。
痛拳熱喝出門去，一聽渠儂怨恨深。
與雁山車嶺建接待僧
作者：釋宗演
朝代：宋

雁山孤頂絕攀躋，當念遊人困路歧。
暫與化城休歇地，莫教忘却轉身時。
行者化苔脯
作者：釋宗演
朝代：宋

琉璃田地無根草，信手拈來屬老盧。
不似時人開著眼，再三撈摝費工夫。
辭亦菴相招
作者：釋宗演
朝代：宋

南北東西總亦菴，塵毛剎海悉包含。
山僧已住其中矣，更欲招邀即不堪。
送元功居土歸溫陵
作者：釋宗演
朝代：宋

湖山相見笑顔開，知道仁從佛國來。
敗闕盡情都納了，莫言無物送君回。
送定維那
作者：釋宗演
朝代：宋

興化當年爲克賓，棒頭敲出玉麒麟。
遯菴放過定禪者，只要渠儂眼自明。
頌古十七首·其一
作者：釋宗演
朝代：宋

從前七佛儀式，慶喜何曾欠少。
堪笑黄面瞿曇，無端打箇之繞。
頌古十七首·其一〇
作者：釋宗演
朝代：宋

未離閩底已還家，纔跨飛鳶又眼花。
堪笑曾郎更心毒，烏藤輕放老玄沙。
頌古十七首·其一一
作者：釋宗演
朝代：宋

祖父田園俱屬我，中間樹子豈由他。
連枝带葉和根拔，要見兒孫意氣豪。
頌古十七首·其一七
作者：釋宗演
朝代：宋

年窮王老夜燒錢，斷送難逢下水船。
懵底不知身到岸，隨他寒暑謾推遷。
頌古十七首·其一三
作者：釋宗演
朝代：宋

黄龍一唾絕遲疑，笑殺傍觀又可悲。
姹女已歸霄漢去，獃郎猶向火邊棲。
頌古十七首·其一二
作者：釋宗演
朝代：宋

黑漆竹箆非觸背，大地山河俱粉碎。
咬人師子急反身，莫學韓獹猶逐塊。
頌古十七首·其一五
作者：釋宗演
朝代：宋

山前田地賣還買，松竹清風痛自憐。
堪笑夢中誇富貴，覺來那直半分錢。
頌古十七首·其一六
作者：釋宗演
朝代：宋

大藏教文爲切脚，鉢囉娘義最深幽。
孔門弟子無人識，碧眼胡僧暗點頭。
頌古十七首·其三
作者：釋宗演
朝代：宋

相見錦江頭，相携上酒樓。
月闌歌笑罷，回首上扁舟。
頌古十七首·其二
作者：釋宗演
朝代：宋

色空明暗本無因，見見由來亦誤人。
見不及時猶未瞥，那知殃祟是家親。
頌古十七首·其五
作者：釋宗演
朝代：宋

一按牛喫草，一與賊過梯。
早知燈是火，飯熱也多時。
頌古十七首·其六
作者：釋宗演
朝代：宋

棒下承當早自欺，聽人饒舌固非宜。
縱知佛法無多子，爭似當時未問時。
頌古十七首·其四
作者：釋宗演
朝代：宋

紅輪决定沉西去，未委魂靈往那方。
孝子盡情宣說了，槃山無處可遮藏。
藏不得，堪與人天爲軌則。
題石勒王見佛圖澄畫像
作者：釋宗演
朝代：宋

立地成佛殺人漢，握節當胸更問誰。
莫怪阿師佯瞌睡，要渠回首自知非。
偈五首·其一
作者：釋宗璉
朝代：宋

暗穿玉線，密度金針。
如水入水，似金博金。
偈五首·其五
作者：釋宗璉
朝代：宋

是是，放出南山真鼈鼻。
不是不是，勒回千里追風驥。
終成敗壞可憐生，塞斷咽喉無出氣。
無出氣，有巴鼻。
趙州東壁挂葫蘆，堪笑維摩談不二。
偈五首·其四
作者：釋宗璉
朝代：宋

宗乘一唱殊途絕，萬別千差俱泯滅。
通身是口難分雪，金剛腦後三斤鐵。
頌古三首·其一
作者：釋宗璉
朝代：宋

南來本欲破邪說，紙燈滅處難分雪。
踏著秤鎚硬似鐵，錯認烏龜喚作鼈。
頌古三首·其三
作者：釋宗璉
朝代：宋

馿尾豬頭牛脚跡，三斤麻子露消息。
誌公杖頭剪刀尺，從來雨下階頭濕。
頌古三首·其二
作者：釋宗璉
朝代：宋

新婦騎馿阿家牽，草裏尋常萬萬千。
誰在後兮誰在先，不須特地苦加鞭。
偈
作者：釋宗盛
朝代：宋

鐘聲清，鼓聲響，早晚相聞休妄想。
薦得徒勞別問津，莫道山僧無伎倆。
句
作者：釋宗美
朝代：宋

浣紗舊曲何人笛，一一隨風到客舟。
自題詩集
作者：釋宗美
朝代：宋

新集芻蕘六百篇，冥搜疑到不還天。
多慚未得騷人旨，虛役身心五十年。
題延福寺
作者：釋宗美
朝代：宋

倚檻寒松偃，連雲一徑橫。
就中圖不得，窗戶入江聲。
和王龜齡惠詩
作者：釋宗覺
朝代：宋

少年詞賦客，昔與山翁游。
暫抑驊騮姿，聊伴鹽車留。
幽坡賞春色，明月同高秋。
君才如鮑照，顧我非湯休。
木桃時一投，瓊瑶三四酬。
可憐橫海鱗，尺水難沉浮。
飄然拂袖去，形影那容求。
早莫哦君詩，書空復搔頭。
邇來三年餘，擬君薦經由。
長篇忽見遺，頓覺驅煩愀。
君馬何大駛，追蹤謫僊流。
錦繡滿腸胃，詞人孰能儔。
故將西子容，來貽嫫姆羞。
行看復坐吟，終日如軥輈。
安得君書齋，移來近前陬。
論文與談笑，一釋老者憂。
春禽晝聒聒，窗風夜颼颼。
懷君不成寐，頻驚節物遒。
君文已造妙，君德當慎修。
謁帝明光宮，隨珠那暗投。
桃源
作者：釋宗覺
朝代：宋

深隱猶疑世上聞，桃花還洩洞中春。
當時不得漁人入，將謂人問幾世秦。
題濟川亭
作者：釋宗覺
朝代：宋

高亭窺綠潤，古寺面蒼陰。
聞有遺仙事，應容過客尋。
路危山背迥，雲重洞天深。
一鳥不飛去，時能弄好音。
偈三首·其一
作者：釋宗賾
朝代：宋

冬去寒食，一百單五。
活人路上，死人無數。
頭鑽荆棘林，將謂衆生苦。
拜掃事如何，骨堆上添土。
唯有出家人，不踏無生路。
偈三首·其三
作者：釋宗賾
朝代：宋

樓外紫金山色秀，門前甘露水聲寒。
古槐陰下清風裏，試爲諸人再指看。
偈三首·其二
作者：釋宗賾
朝代：宋

新羅別無妙訣，當言不避截舌。
但能心口相應，一生受用不徹。
南安巖偈
作者：釋定光
朝代：宋

八龍歸順起峰端，虎嘯巖前左右迴。
好與子孫興徒衆，他時須降御書來。
句
作者：釋定光
朝代：宋

一峰獅子吼，十二子相隨。
金乳池偈
作者：釋定光
朝代：宋

山礦生金乳，地官闢關門。
石礦水直出，供養天心尊。
龍潭偈
作者：釋定光
朝代：宋

天風毗地勢，地水轉勢頭。
沙石立來堆，水心主巨州。
答使者
作者：釋定御
朝代：宋

三年過了又三年，閱遍華巖滿五千。
功德完滿珍重去，何勞使者上高田。
詠鸚鵡
作者：釋定諸
朝代：宋

罩在金籠好羽儀，分明喉舌似君稀。
不須一向隨人語，須信人心有是非。
偈
作者：釋寘
朝代：宋

福巖山上雲，舒卷任朝昏。
忽爾落平地，客來難討門。
偈二首·其二
作者：釋寶印
朝代：宋

將心除妄妄難除，即妄明心道轉迂。
桶底趯穿無忌諱，等閑一步一芙蕖。
偈頌十五首·其一
作者：釋寶印
朝代：宋

徧地殘紅春去也，拍天漲綠興悠哉。
道人覓甚安心法，達磨當時带不來。
偈頌十五首·其一一
作者：釋寶印
朝代：宋

律身行業凜冰霜，接物機關走雷電。
七千餘指渴思漿，願爲重提正法眼。
偈頌十五首·其一二
作者：釋寶印
朝代：宋

初三十一，中九下七。
衆眼難瞞，當機莫惜。
偈頌十五首·其一四
作者：釋寶印
朝代：宋

浮玉山頭留不住，相携夜過長蘆渡。
識得諸方第一機，踏翻船子先歸去。
偈頌十五首·其七
作者：釋寶印
朝代：宋

佛高一丈，魔高一丈。
正覺山前，無風起浪。
金山箇裏，佛魔俱喪。
明星現時，且莫欺誑。
無牛乳糜，有德山棒。
爲甚如此，真法供養。
偈頌十五首·其三
作者：釋寶印
朝代：宋

虎頭带角人難措，石火電光須密布。
假饒烈士薦應難，懵底如何善回互。
偈頌十五首·其九
作者：釋寶印
朝代：宋

說法不勞三寸舌，參禪惜取兩莖眉。
玉欄干畔青青柳，最好人間二月時。
偈頌十五首·其五
作者：釋寶印
朝代：宋

前箭射人可，後箭射人深。
鍾先生沒後，此道少知音。
偈頌十五首·其八
作者：釋寶印
朝代：宋

雨足歛煙雲，山晴開錦綉。
良哉信心人，知有向上竅。
携家上崔嵬，法席爲宏開。
五百阿羅漢，擲錫與浮杯。
赴供如雲集，壽山增岌岌。
次男慧性開，念念皆迪吉。
徑山不覆藏，言外要承當。
風雲重際會，歸去侍清光。
偈頌十五首·其六
作者：釋寶印
朝代：宋

來也宮殿隨身，去也笙歌滿路。
侍者白頭如新，趙州傾蓋如故。
偈頌十五首·其四
作者：釋寶印
朝代：宋

便是猶陪句，如何已涉言。
須知言句外，聲色不相干。
句
作者：釋寶印
朝代：宋

滿屋掛碑光耿耿。
寓宿洞霄
作者：釋寶印
朝代：宋

窈窕門前九鎖山，琮琤石角千層水。
白雲影裏閲羣仙，風斷木犀香未已。
我從青城大面來，羽衣駕鶴欣相陪。
五峯去此在咫尺，肯惜杖屨時徘徊。
梅林分韻得澤字
作者：釋寶印
朝代：宋

江路歲崢嶸，酸風更蕭瑟。
發興訪梅花，主盟得詩伯。
孤芳有餘妍，初不带脂澤。
香度竹籬短，影摇谿水碧。
同時飲中仙，著我林下客。
春槽沸滴紅，滿坐喧舉白。
澆胸獨茗碗，臭味曾不隔。
公今日邊去，陛下正前席。
請看枝頭春，中有和羹實。
反騷試與題，不礙心鐵石。
頌古三首·其一
作者：釋寶印
朝代：宋

千尺絲綸直下垂，錦鱗撥剌上鈎時。
斜風細雨歌歸去，醉倒蓬窗百不知。
頌古三首·其三
作者：釋寶印
朝代：宋

學佛人人被佛瞞，撥塵見得幾何般。
狂風卷地雲吹散，獨立欄干宇宙寬。
頌古三首·其二
作者：釋寶印
朝代：宋

水因有月方知靜，天爲無雲始覺高。
獨坐孤峯休更問，此時難著一絲毫。
頌古十八首·其一
作者：釋寶印
朝代：宋

有無語默謾徒勞，居士何曾動一毫。
世祖功成三十六，雲臺爭似釣臺高。
頌古十八首·其一一
作者：釋寶印
朝代：宋

臨機一味放憨癡，其毒尤深棒喝時。
堪笑人來誇敏手，得便宜是落便宜。
頌古十八首·其一七
作者：釋寶印
朝代：宋

胡張三背手張弓，黑李四反身架箭。
直饒囓鏃古將軍，對面髑髏穿一穿。
頌古十八首·其一三
作者：釋寶印
朝代：宋

李公要勸張公酒，却被張公罰一盃。
珠遶團團休錯會，還家拍手笑哈哈。
頌古十八首·其一二
作者：釋寶印
朝代：宋

何必不必，金刀玉尺。
甜者如檗，苦者如蜜。
二十年來，無處雪屈。
頌古十八首·其一五
作者：釋寶印
朝代：宋

衲僧悟易要迷難，無限漁翁失釣竿。
點鐵成金猶自可，點金成鐵太無端。
頌古十八首·其一八
作者：釋寶印
朝代：宋

生鐵鑄就崑崙兒，眼耳鼻舌如泥塊。
西天此土謾紛紜，鐵眼銅睛看不破。
頌古十八首·其一六
作者：釋寶印
朝代：宋

正月孟春猶寒，從頭萬種千般。
昨夜虛空落地，和風搭在闌干。
頌古十八首·其一四
作者：釋寶印
朝代：宋

應口曹源一滴時，誰知依樣畫貓兒。
袖中三尺龍泉劒，落盡髑髏人不知。
頌古十八首·其七
作者：釋寶印
朝代：宋

全收全放不通風，點破將來已不中。
禮拜起來雖悟去，街頭笑倒李三翁。
頌古十八首·其三
作者：釋寶印
朝代：宋

一箇形骸兩姓名，入泥入水可憐生。
回頭掣斷黄金鏁，肯向毗盧頂上行。
頌古十八首·其九
作者：釋寶印
朝代：宋

忽然不然，如鋏如鉗。
神仙秘訣，父子不傳。
頌古十八首·其二
作者：釋寶印
朝代：宋

手按吹毛豈易爲，兩堂要活死貓兒。
趙州上樹安身法，多少傍人眼搭𥉍。
頌古十八首·其五
作者：釋寶印
朝代：宋

一橈提起定綱宗，直得乾坤大地空。
只爲夾山輕放過，至今四海錯流通。
頌古十八首·其八
作者：釋寶印
朝代：宋

山之峩峩，水之湯湯。
冷眼覷著，無處慚惶。
頌古十八首·其六
作者：釋寶印
朝代：宋

臨濟慣白拈，普化慣掣顛。
一場好笑具，後世作三玄。
頌古十八首·其四
作者：釋寶印
朝代：宋

豎起拂子封白紙，千里誰知有知己。
行人莫與路爲讎，四海五湖王化裏。
上劉左史二首·其一
作者：釋寶曇
朝代：宋

鄴下家聲晚更高，南朝徐庾總兒曹。
向來霖雨無雙手，多在秋風一二毛。
舌本旋澆甘露碗，詞鋒久淬鸊鵜膏。
已知造物叮嚀意，鳴鶴如今在九皋。
上劉左史二首·其二
作者：釋寶曇
朝代：宋

不爲窮愁始著書，一燈今與影同孤。
從公亟欲問奇字，隨世無因識故吾。
頼有霜鐘當北道，不應璧月自西湖。
舉頭更覺天人近，環佩聲中試一呼。
上明州高守喜雨
作者：釋寶曇
朝代：宋

靜倚爐薰聽雨聲，使君念慮在蒼生。
十分喚起群龍睡，千里如同一手耕。
新綠溝塍鳴布穀，亂紅庭院著流鶑。
禁林莫訝歸來晚，待我豐年酒一行。
上水道中聞鶑
作者：釋寶曇
朝代：宋

人間七月火雲升，碧樹黄鸝亦可人。
啞咤一聲行道外，不知身在故園春。
上葉丞相
作者：釋寶曇
朝代：宋

天子五載登群公，今年執圭殊有容。
帝前興俯丞相同，金石一律鳴黄鐘。
君臣合德通玄穹，四方和氣來溶溶。
仲山之衮歸彌縫，隻手可以扶六龍。
甲兵凈洗天河空，獄市芳日移簾櫳。
大州小縣寬租庸，婦閑夜織農星春，牲肥酒香歌歲豐。
官事生理無缺供，潔廉淳厚俱成風。
無心造物真天工，民生西南如蟄蟲。
閉戶不見雷充充，願公一震驚群聾。
某也蘇息還里中，載歌盛德昭無窮。
上魏南夫丞相
作者：釋寶曇
朝代：宋

浩如都會藏槃槃，靜若江漢捐濤瀾。
公手不動安如山，人在廣莫行寬閑。
昨朝齋戒謁帝還，精禱默際天人間。
風雨燠寒吾臂端，此道不遠求諸難。
異時談笑聞斑斑，王門至今人扣鬭。
翕然四海忘家艱，父歌母嬉兒團圞。
深耕熟耰輸上官，倉廩府庫堆層巒。
下窺王謝規摹慳，蜀山萬里逾人寰。
桃李不識春風顔，殘膏自可蘇痹頑。
真宰於我夫何癏，百身報以期銜環。
中庭霜夜月明如晝效李長吉體
作者：釋寶曇
朝代：宋

庭空若無地，霜月不自寒。
姮娥天上人，臘月猶冰紈。
放開玻璃鏡，轉向碧玉盤。
人間水晶域，萬象梨花團。
骨冷不成寐，起行自槃珊。
巡簷不敢下，恐墮江海寬。
沆瀣入毛骨，清風生肺肝。
有鶴東南來，飛鳴墮我前。
吾與汝仙去，仙家無歲年。
丹丘春夜感懷
作者：釋寶曇
朝代：宋

雨歇花梢月正明，一川渾是杜鵑聲。
此身漂泊知何處，蝶與莊周夢不成。
丹丘道中
作者：釋寶曇
朝代：宋

綠繞溝塍水正肥，誰家深樹有黄鸝。
只知夜雨扶犁日，豈識春風便面時。
白髮歸來須早計，黄金散盡未全癡。
孤雲又得無心力，故國它山總不疑。
九日西湖
作者：釋寶曇
朝代：宋

不須歸夢更成都，九日西湖病已蘇。
試把黄花元自好，可憐白首不勝扶。
誰邊醉帽風欹側，去底征鴻月有無。
一夜撫心欣有得，後來人物不如吾。
仰韓堂連守所作謝艮齋爲之記取退之陽山縣之詩以名蓋先作讀書林後爲此州
作者：釋寶曇
朝代：宋

在昔桃李縣，而今松桂林。
是誠五馬貴，足此萬卷心。
有人夢得鹿，旦日果可尋。
斯文天地間，皎如月長臨。
東海鰐噀怒，衡山雲漲深。
精誠不可觸，豈知鶴在陰。
樹影陳燕几，松聲雜瑶琴。
亦有牙鼓撾，不妨弦誦音。
俯仰道德意，祓除文字淫。
故家事業在，無使霜毛侵。
倦夜再用前韵
作者：釋寶曇
朝代：宋

饑鼠方吟屋，飛蚊已噆膚。
稍虛燈火讀，徑作壁魚枯。
闢戶從風入，移床就月鋪。
曉鐘殘暑破，依約在西湖。
再答吳仲登三絕·其一
作者：釋寶曇
朝代：宋

芰荷如屋藕如船，聞道江山似輞川。
中有平章雲月手，殷動招我爾來前。
再答吳仲登三絕·其三
作者：釋寶曇
朝代：宋

屈指何人共此行，凉風佳月可憐生。
天教兩足爲吾用，城市山林勿與爭。
再答吳仲登三絕·其二
作者：釋寶曇
朝代：宋

案上如山一束書，青燈歲月已無餘。
從來筆同天人事，佛祖如何以貨居。
再韵謝提舉蘇道山
作者：釋寶曇
朝代：宋

手種梧桐一百圍，天生鸞鳳翳朝暉。
西南人物惟公在，汝潁風流祇涕揮。
縱有詩筒憐苦李，豈無藥裹要當歸。
黑頭未用黄金印，且與斯民共瘠肥。
再韵謝晁郎中二首·其一
作者：釋寶曇
朝代：宋

病見春山四打圍，茅簷華髮只暉暉。
不愁書冊無人語，强把杉枝爲客揮。
意在未妨身更遠，林疏自是月先歸。
百年人物如公少，試問何緣道則肥。
再韵謝晁郎中二首·其二
作者：釋寶曇
朝代：宋

故著文書盡底圍，要看江漢濯秋暉。
眼明自可窮諸妄，語妙何妨爲一揮。
今日西州成故里，它年東閣許同歸。
胸中衮衮平生事，身瘦緣渠不得肥。
出郭聞百舌
作者：釋寶曇
朝代：宋

故園何事最關春，百舌枝頭狎衆禽。
料得萬花渾不睡，聽渠說盡落星心。
別楊道夫二首·其一
作者：釋寶曇
朝代：宋

當道紛豺虎，逢人說象龍。
一時餘砥柱，何處見霜鐘。
諸子方嗤點，吾行未缺供。
大方同一笑，鵬鷃各舂容。
別楊道夫二首·其二
作者：釋寶曇
朝代：宋

小上魚舟去，懸憂雁足疏。
我方鋤剩語，公亦喜成書。
絮帽風驚折，綈袍意有餘。
孤雲日邊路，時與問何如。
劇暑戲成
作者：釋寶曇
朝代：宋

風怒欲翻屋，汗香仍浹膚。
物方矜外武，吾獨畏中枯。
璧月團霜箑，湘波浸竹鋪。
爲君拚一飲，滿意說江湖。
十一月二十八日大雪有感
作者：釋寶曇
朝代：宋

動地飛花變鶴林，天低直欲近牆陰。
共知一飽明年事，誰識三號此日心。
東望眼穿秦望白，西湖淚入鏡湖深。
無邊真宰凄凉意，祇此凄凉直萬金。
又和丐祠未報
作者：釋寶曇
朝代：宋

黄金羈勒閟天閑，何似春山苜蓿間。
白接䍦邊餘甕蟻，烏皮几外即塵闤。
龍蛇大澤公真是，虎豹重門孰可攀。
示不忘君還有道，卧聽人語趁朝班。
又和歸南湖喜成
作者：釋寶曇
朝代：宋

吏退文書苦未醒，湖光靧面適全輕。
風從北戶來披拂，鵲傍南枝管送迎。
許我杖藜來宿昔，觀公詩律自前生。
藝蘭九畹辛夷百，續取離騷更老成。
又和病中遣懷
作者：釋寶曇
朝代：宋

聞公多病正緣詩，酷似梅花太瘦時。
故憶主人鷗去近，尚留賓客鶴歸遲。
把麾定復追蘇子，鼓瑟無因見孺悲。
已辦扁舟輕似葉，明年真到習家池。
又和自官舍夢歸南湖
作者：釋寶曇
朝代：宋

夢中身世亦間關，覺後懸知去不難。
陶令歸來猶有酒，子雲老去不遷官。
時供採擷花千樹，醉共團欒竹萬竿。
想見春風更啼鳥，沉香庭院不勝寒。
古城蘭若有竹數百道人築牆而疏逖之十有九居于外或以凈香名之取少陵雨洗娟娟浄之語殆少吾此君也故以此意爲出一語贈之
作者：釋寶曇
朝代：宋

豈無四海老兄弟，恐墮春風年少名。
晴簷甫見天目面，夜雨共傳笙筑聲。
淋漓素壁江國在，參錯拂衣花鳥驚。
汝亦群龍護持一，此中七字有堅城。
古梅
作者：釋寶曇
朝代：宋

却盡鉛華固自奇，更憐鬢髮傲霜姿。
百年可敬春風面，四老仍扶漢惠時。
顧影不知身嫵媚，嗅香全覺我支離。
殷勤爲注銅瓶水，青子纍纍定著枝。
句
作者：釋寶曇
朝代：宋

難與英雄論教化。
史太師入覲賜带以不知官高卑玉带懸金魚爲韵寄呈·其一
作者：釋寶曇
朝代：宋

潤壑千歲資，風聲萬牛吼。
春江縠紋面，一笑可忍不。
史太師入覲賜带以不知官高卑玉带懸金魚爲韵寄呈·其一〇
作者：釋寶曇
朝代：宋

彌明晚不遜，不解世俗書。
鄰翁十升水，公無察淵魚。
史太師入覲賜带以不知官高卑玉带懸金魚爲韵寄呈·其七
作者：釋寶曇
朝代：宋

東家熟黄粱，西家夢飛蓋。
起來試捫腹，閲人莫如带。
史太師入覲賜带以不知官高卑玉带懸金魚爲韵寄呈·其三
作者：釋寶曇
朝代：宋

人生易與耳，一飯當倚欄。
婦蠶子耕耨，辛苦輸縣官。
史太師入覲賜带以不知官高卑玉带懸金魚爲韵寄呈·其九
作者：釋寶曇
朝代：宋

何年倦霖雨，言田亦公心。
一犁不入土，無因致千金。
史太師入覲賜带以不知官高卑玉带懸金魚爲韵寄呈·其二
作者：釋寶曇
朝代：宋

老不數汲黯，吾寧師子思。
黄金復加璧，勿遣虞人知。
史太師入覲賜带以不知官高卑玉带懸金魚爲韵寄呈·其五
作者：釋寶曇
朝代：宋

鴻飛在天末，弓繳不可施。
官池稻粱夢，鴨近鴛鴦卑。
史太師入覲賜带以不知官高卑玉带懸金魚爲韵寄呈·其八
作者：釋寶曇
朝代：宋

冠以新故愛，履以弊故捐。
錙銖在人手，吾衡亦徒懸。
史太師入覲賜带以不知官高卑玉带懸金魚爲韵寄呈·其六
作者：釋寶曇
朝代：宋

西湖舊時波，夜雨改新綠。
子規啼到明，飛去雙屬玉。
史太師入覲賜带以不知官高卑玉带懸金魚爲韵寄呈·其四
作者：釋寶曇
朝代：宋

脩泉汲短綆，太山寄秋毫。
赤松未必爾，勇去還渠高。
史魏公壽
作者：釋寶曇
朝代：宋

西風九日又黄花，瑞靄朝來入相家。
四海幾人深雨露，一身隨處老煙霞。
拈花宗旨依黄蘗，鍊石工夫笑女媧。
再拜願公千歲壽，莫辭沉醉是生涯。
史魏公放魚
作者：釋寶曇
朝代：宋

試問恩波幾許深，一湖渾是史君心。
巨鱗細口重相見，雷電成龍去自今。
史魏公蝸室
作者：釋寶曇
朝代：宋

兩趺尺寸地，屹立萬夫目。
四海霖雨心，溉霑一夔足。
何曾動聲氣，萬象意沉縮。
譬如雷蟄藏，春風不虛辱。
世界如許大，猶吾體中粟。
是心如許寬，不著世間欲。
散花果無地，拊卷或可熟。
好鳥如可人，鼾睡勿驚促。
八風吹得行，顛倒任掁觸。
吳知府挽詩三首·其一
作者：釋寶曇
朝代：宋

妙年聲落落，晚歲陳堂堂。
政出諸公右，吾寧一老傍。
園林春婉娩，墳土淚凄凉。
孝友無餘事，新詩入錦囊。
吳知府挽詩三首·其三
作者：釋寶曇
朝代：宋

千里頻年別，人來數寄書。
舊題紅葉處，猶記白頭初。
薤露危如此，庭蘭賦有餘。
摩挲東望眼，歸泣向吾廬。
吳知府挽詩三首·其二
作者：釋寶曇
朝代：宋

小試牛刀在，長驅馬足遲。
此生空抱負，真宰孰維持。
道並湖山重，民深雨露思。
何當十圍腹，重作北窗期。
呈胡舍人二首·其一
作者：釋寶曇
朝代：宋

東觀何如雙樹家，絲絇歸踐故園沙。
靜知水鏡中人物，香識爐煙上鬢華。
儘有春風飛燕子，豈無詩興到梅花。
自憐老子歸來晚，不得追隨八月槎。
呈胡舍人二首·其二
作者：釋寶曇
朝代：宋

官閑無事只深禪，齋戒何曾廢客煙。
總是老夫貪佛日，未妨天眼識公年。
江湖滿意藏詩笥，鷗鳥無心傍客船。
參井黄昏雲霧裏，光明猶有一燈傳。
和史太師蝸室三首·其一
作者：釋寶曇
朝代：宋

帳暖窗寒不願餘，一床翻覆舊時書。
寸鱗尺瀆尋常水，老子而今非故魚。
和史太師蝸室三首·其三
作者：釋寶曇
朝代：宋

卧聽花敷寶篆灰，坐看野馬與塵埃。
有時笑入棋聲去，千騎雷奔輓不回。
和史太師蝸室三首·其二
作者：釋寶曇
朝代：宋

伊雒閒人晚自賢，等將身世付蹄筌。
春風猶有耆英會，未必饑餐困即眠。
和史子由主簿食瓜
作者：釋寶曇
朝代：宋

鄰翁種瓜時，翠蔓不忍觸。
提携落吾手，割裂亦甚酷。
相如方渴時，想見價金玉。
沉浮及桃李，一世謾貂續。
注泉挹甘寒，落蒂驗香熟。
精神發良夜，清坐定更僕。
無使妨盤餐，開端自醽醁。
和史子美知丞月臺
作者：釋寶曇
朝代：宋

乞得更籌一夜寬，傍簷唯有斗闌干。
須臾銀闕從空下，想象冰輪不自寒。
迫近天人無浪語，却回歌吹有餘歡。
祇應王謝風流後，合作蓬萊第一看。
和史魏公燔黄
作者：釋寶曇
朝代：宋

東城十月天未霜，小輿初學江濫觴。
出門千乘波低昂，酒壚厨傳公爲航。
潛魚出聽笑語香，月明夜避燈燭光。
羲和催日升扶桑，擊鼓駭駭旗央央。
天機滿湖雲錦張，青山十里松髯蒼。
下有種玉人堂堂，公如晨興拊公床。
再拜有詔來帝行，溫詞寶墨俱琳琅。
此不肖子七不遑，錦標玉軸家襲藏。
敬薪誠火來燔黄，須臾樂作三獻嘗。
山川鬼神如抑揚，其間翁仲涕泗滂，聖恩寬大不可量。
天子謂公國津梁，如泰山雲覆其陽。
公九頓首不敢當，崑崙源深流且長。
公祈寵靈德不忘，忠孝乃可環吾傍。
周用禮樂須文章，世世報國如其吭。
壽公千歲汔小康，尚可憑軾還侵疆。
和史魏公秋日
作者：釋寶曇
朝代：宋

山凈晚餘碧，花深秋更紅。
向來歌舞地，道德元沖融。
委身如蒹葭，不亂魚鳥叢。
客至無少長，可人斯與同。
披衣坐良夜，一嘯聞剛風。
何似餉佗國，頻伽滿盛空。
劇談有類是，吾道何由窮。
此意誠未解，却須呼二公。
和史魏公荔枝韵
作者：釋寶曇
朝代：宋

炎州草木誠可憐，荔枝六月生蠻煙。
瞿聃不出盛明世，星斗一粲黄昏天。
憧憧翠蓋下平地，井井絳幘羅群仙。
囊封白玉倍晶瑩，手挹甘露加清圓。
檳榔却悞染猩血，末利更欲薰龍錢。
可人風味自不惡，動地身價來何年。
楊梅盧橘定臣妾，河豚瑶柱微芳鮮。
故家奕世富青紫，石蜜一味忘中邊。
傳聞火山考下下，似隔秋水餘娟娟。
南人兒時解評品，北客老去空流涎。
紅塵一騎煩笑粲，黄屋萬里驚回旋。
豺狼不厭林甫肉，海嶽空带胡兒羶。
交州驛置餘毒在，洛陽花事相珠連。
吾曹豈不識天意，尤物自是生海壖。
長安道近子午谷，閩粵歲駕東南船。
色香味變只三日，風馬牛奔須數千。
只今上方亦玉食，不忍束帛疲民編。
冰盤恰恰薦親壽，頳汗納納愁夫肩。
秋來銜子定鴻鵠，日莫得飽同烏鳶。
錦衾何必卷還客，我自與汝心安然。
和史魏公荷花
作者：釋寶曇
朝代：宋

瀟然獨出泥滓外，不待好風相濯磨。
紅如咸池浴朝日，瑩若璧月沉秋波。
强將國色鬭清絕，輒莫天人誰敢過。
香閣容我小舟入，不怕鴛鴦驚棹歌。
和吉祥孜老二詩·其一
作者：釋寶曇
朝代：宋

白頭身老大江南，已約孤雲共一庵。
有道故人今隔海，不應龍卧在深潭。
編茅固作癡兒計，閉戶全勝俗客談。
剩種木奴千百本，不憂土銼冷松龕。
和吉祥孜老二詩·其二
作者：釋寶曇
朝代：宋

茅屋三間自有餘，置身不合在蓬壺。
誰知三尺子童子，解唱一聲于蒍于。
割肉向來聞鷺股，合尖今始見浮圖。
傳燈事畢歸來好，一歲風波幾日無。
和孫季和遊東湖韵
作者：釋寶曇
朝代：宋

春風如少年，白首仍當歸。
無端故園雨，更不留芳菲。
啼鳥倦晴晝，綠陰却餘暉。
行尋脩竹寺，僧老青山圍。
兒童慣看客，汛手來開扉。
白日轉雙轂，吾心無所依。
同來二三友，目亦掣電飛。
憑高下不測，從我其無違。
和山谷賦黄迪墨竹韵
作者：釋寶曇
朝代：宋

平生黄太史，翰墨四海知。
風流過脩竹，自棄或若遺。
豈伊歲寒質，似我槃礴時。
此君不解語，風雨扶持之。
夜窗或蕩撼，燈火皆疑危。
龍去恐□□，呻吟欲勤追。
摩挲古屋壁，想像還依稀。
憐公讀書瘦，愛竹何緣肥。
飲盡三斗墨，半梢或相宜。
爭如鴟夷子，一舸容西施。
歲晚意浩蕩，江湖相倚毗。
雲幢與煙節，異致仍同歸。
多應黑瘦語，絕倒黄初詩。
君家百斛力，不解增雙眉。
榮枯各本色，王林亦神馳。
我欲學揮掃，一年以爲期。
胸中富千畝，二鳳當來儀。
簫韶久不作，此恨常依依。
會須歸故國，夜夢而晝思。
庭空月欲落，斯文還在茲。
和廣慧吊楮
作者：釋寶曇
朝代：宋

慚愧先生有古風，歲寒庭戶不言功。
葉間朱實仍風味，老去清陰轉鬰葱。
收拾雨聲歸杵臼，放教秋意擅梧桐。
年來負爾人無數，異世同心只兩翁。
和張功父寄陸務觀郎中
作者：釋寶曇
朝代：宋

新詩老去合名家，猶喜春風在鬢華。
恨徹斯文無雪處，竟將好語向誰誇。
自知人物隨時盡，獨倚欄干到日斜。
問訊故人今健否，東籬明日又黄花。
和張寺簿功父得祠
作者：釋寶曇
朝代：宋

碧海鯨魚快一逢，不爲夜雨泣秋蟲。
神交已極天人際，玉立仍餘國士風。
故壘山川成舊恨，今年桃李著新功。
却應袖取經綸手，留待君王復沛豐。
和張蒙山韵
作者：釋寶曇
朝代：宋

老覺溪深杓柄長，舉頭三嚥目無光。
試尋西陌東阡去，却得南窗北戶凉。
好鳥關心渾是夢，明珠論斗不勝量。
束書莫作癡兒事，一瓣先師未了香。
和月林清玩墨
作者：釋寶曇
朝代：宋

誰識阜陵天上物，亦從潘李乞刀圭。
半規肯博千金璧，四海仍傳一角犀。
柏葉春齊初養麝，髯松歲晚復然臍。
直須數子成家日，是我浯溪得再題。
和李中甫知錄採蘭
作者：釋寶曇
朝代：宋

翳翳林莽，孰藝其蘭。
東風人群，俯仰棘間。
薜荔既艾，辛夷未繁。
寂寥前脩，噓唏孔顔。
藉爾芳芷，醫余國羶。
我懷斯人，碧梧紫檀。
荏苒歲月，紛兮白顛。
十步聞薌，五步不慳。
佩幃幽幽，騏驥在閑。
未春叩戶，苜蓿滿盤。
和李磐庵雨中見寄
作者：釋寶曇
朝代：宋

茅簷何意作秋聲，未放東風入紫荆。
短褐不眠成永夜，寒更數盡到諸兄。
早知廉藺今猶在，自許夔龍意甚明。
世路崎嶇吾已了，一奩風篆爲誰平。
和棋
作者：釋寶曇
朝代：宋

意適何曾較疾遲，戰酣夜漏繼朝暉。
驪山信有無雙手，野老寧知第一機。
靜等魚龍潛夜壑，迅如鷹隼擊秋圍。
春風過盡花無數，我固無因客亦非。
和汪仲嘉尚書寄樓攻媿尚書韵
作者：釋寶曇
朝代：宋

明日征帆取次飛，何人解識箭鋒機。
回瞻北闕君恩重，莫遣西風酒力微。
早爲漢庭歸籲俊，未妨周易去研幾。
適齋老去詩猶健，聞道行歌晝錦歸。
和潘經略廣州峽山五首·其一
作者：釋寶曇
朝代：宋

是身猶孤雲，夢入巖下寺。
天如護蒼江，山故插厚地。
一舟巫峽來，八月新雨霽。
煙鬟十二外，野花或垂髻。
和潘經略廣州峽山五首·其三
作者：釋寶曇
朝代：宋

月林愛山日，竹杖青鞋俱。
而今碧油合，見山當緒餘。
瘴癘霜雪後，桃李春風徒。
吾方友造物，虐焰空焚如。
和潘經略廣州峽山五首·其二
作者：釋寶曇
朝代：宋

雲山最佳處，猿鳥無缺供。
人影墮清鏡，花氣來晴峰。
苔蘚上佛壁，兔絲蔓寒松。
何年發天閟，當在浩劫中。
和潘經略廣州峽山五首·其五
作者：釋寶曇
朝代：宋

自公湘中去，雁斷致書寡。
今年從默齋，五字聞大雅。
青燈話疇昔，白首問茅價。
十里五里間，水竹肯輕舍。
和潘經略廣州峽山五首·其四
作者：釋寶曇
朝代：宋

髮白面黧黝，平生舞魚龍。
落月照屋除，彷佛見此翁。
白日幾黄壤，世方定雌雄。
斯文在九牧，吾道非天窮。
和簡齋墨梅二首·其一
作者：釋寶曇
朝代：宋

爲憐玉色照前除，一室無因舍靜姝。
寄語客卿煩想像，萬花困苦乞爲奴。
和簡齋墨梅二首·其二
作者：釋寶曇
朝代：宋

風物凋零欲盡年，此花黑瘦固應然。
暗香疏影渾無頼，爲我中分亦可憐。
和紅梅
作者：釋寶曇
朝代：宋

此花不是施朱手，醉裏何妨取次開。
地近恐遭繁杏污，月明先遣暗香來。
爲君繞樹須千匝，老我逢春復幾回。
詩到揚州定清絕，向來安得比傳杯。
和胡仲方攝縣喜雨三首·其一
作者：釋寶曇
朝代：宋

雨入黄梅故弄晴，群龍須我一投誠。
此無盡藏君爲主，大貝明珠我得傾。
和胡仲方攝縣喜雨三首·其三
作者：釋寶曇
朝代：宋

罷琴聽我一言田，民物如苗吏草然。
中有豐年無限意，何須矯首問雲天。
和胡仲方攝縣喜雨三首·其二
作者：釋寶曇
朝代：宋

群農已作觸藩羊，人語車聲日夜忙。
膚寸出雲從北海，十分好句屬南昌。
和蓬萊老之兄卓宣教見遺
作者：釋寶曇
朝代：宋

要結靈山未了緣，山中草木亦欣然。
大江南北經年夢，明月東西一夜圓。
龍象而今非故我，功名自古付華顛。
相逢未必真相似，一嘯西風萬壑傳。
和趙介夫除夜
作者：釋寶曇
朝代：宋

北帝潛驅又弭鞭，那堪風物更凋年。
此身蕩潏隨流水，造物炮烹及小鮮。
自喜樽罍同盎盎，誰能幡勝更田田。
諸君此夕須千首，老子今唯十九篇。
和趙制幹二絕句·其一
作者：釋寶曇
朝代：宋

四十五里鄰近寺，一十八盤容易山。
竟日籃輿走風雨，七峰峰外見斑斑。
和趙制幹二絕句·其二
作者：釋寶曇
朝代：宋

今年賢弟去貪佛，平日阿兄真愛山。
肯使道肥詩則瘦，王孫人物未斕斑。
和陳進道教授後堂瀕水小閣扁曰浮家
作者：釋寶曇
朝代：宋

市聲中斷屬河清，鷗鷺無情亦有情。
不與狂瀾同泛泛，故留明月作生生。
一樽寧共彭宣醉，盡室肯容西子行。
不是主人風味薄，門前弱水即蓬瀛。
和陶彭澤詠二疏
作者：釋寶曇
朝代：宋

人生天地間，賓鴻自來去。
歲晚洲渚空，稻粱適歸趣。
秋風在羽翮，吾寧且高舉。
老倒商山翁，爲人作師傅。
二疏於此時，都人壯歸路。
登車一慷慨，墮甑誰復顧。
黄金壽故人，不爲鄉曲譽。
明朝間其餘，麴糵最先務。
徑醉無缺供，餘歡話情愫。
賢愚貴通達，父子無悔悟。
先人有弊廬，衣食不足慮。
此道今寂寥，寄聲謝朝著。
和雪林訪二山
作者：釋寶曇
朝代：宋

平生閲世劍一吷，老去卜鄰吾二人。
亦評白雲來著宿，未妨青襪去尋春。
泉鳴石瀨聽逾好，雨浥巖花笑轉新。
更欲買田招鶴住，問渠誰是自由身。
和魏公洗硯
作者：釋寶曇
朝代：宋

麝煤鼠尾要鎸汝，頮面沃心誰似吾。
老子胸中十萬讀，莫年相喣復相濡。
喜雨
作者：釋寶曇
朝代：宋

麥吐經時雨，爐薰一寸雲。
葉邊先策策，月墮故紛紛。
待趣詩翁語，何曾菜色聞。
問天渾不試，吾欲張吾軍。
嘗拉壽居仁訪青山性老是日小舟抗斷港進退不能幾至興盡薄莫叩關少慰寂寥之歎居仁有詩次韵以謝
作者：釋寶曇
朝代：宋

祇知春在浴鳬行，杯水才堪一芥航。
拊髀最宜歌欵乃，倚舷唯聽夢悠颺。
已愁落日低千嶂，欻見清風閟一堂。
抵掌劇談吾浪語，君如網目有條綱。
墨梅
作者：釋寶曇
朝代：宋

此花黑瘦固應爾，用盡隴月溪雲心。
鄰家羌笛莫生事，春在洞房深更深。
夜過鑑湖用前韵書所見
作者：釋寶曇
朝代：宋

湖光晚作鏡樣平，寂無人聲唯櫓聲。
群峰倒影不可辨，新月半鈎如許情。
斷蓬散作鳬雁過，漁火靜入江天明。
移舟快得一枕睡，夢有河神來送迎。
奉川道中四絕·其一
作者：釋寶曇
朝代：宋

千峰萬峰雲意動，十里五里溪聲喧。
人在昏沉黑甜裏，屋山烏鵲兩無言。
奉川道中四絕·其三
作者：釋寶曇
朝代：宋

夜宿樟林海邊寺，海風吹夢五更寒。
此身不似天涯近，枉作并州老淚看。
奉川道中四絕·其二
作者：釋寶曇
朝代：宋

彈指聲中見彌勒，鼓琴安用識昭文。
青山步障五百里，猶有贈行南北雲。
奉川道中四絕·其四
作者：釋寶曇
朝代：宋

摘星黄漢在何許，淺水平山容易過。
未必山靈慣看客，勒回俗駕奈渠何。
婆餠焦
作者：釋寶曇
朝代：宋

探得東君第一籌，略無風味笑鳴鳩。
聲聲苦道焦婆餠，往往人傳嫁橘洲。
子規
作者：釋寶曇
朝代：宋

荏苒春三月，聲聲何處尋。
艱難悲故國，激烈動歸心。
血染紅英亂，身藏綠樹深。
欲歸歸未得，故故傍人吟。
寄吳知府
作者：釋寶曇
朝代：宋

夢中時一到湖山，酷愛山雲似我賢。
儘有新詩題葉滿，豈無流水逐人還。
經年晏坐追摩詰，盡日提携欠小蠻。
白首著書成過計，何時椽筆爲鋤刪。
寄張欽夫知嚴州·其一
作者：釋寶曇
朝代：宋

未關西洛無宗旨，自是東家有故常。
釋梵不爲寧過計，江湖有道合相忘。
交君一臂風千里，老我平生夢幾場。
雲月煙林真杜口，何如弟子列成行。
寄張欽夫知嚴州·其二
作者：釋寶曇
朝代：宋

試與專城定著勳，何曾閑冷坐忘君。
舊來雲夢元無際，此段風流獨有聞。
世故自憐生仲達，人誰不念故將軍。
等閑莫露鞭笞手，準擬羝羊或敗群。
寄趙宣教
作者：釋寶曇
朝代：宋

却立群峰北望看，斷虹飛雨即家山。
一時別舸惟公在，半世清游比夢閒。
卜築未嫌身老大，著書先怯眼斕斑。
湖西爲覓菟裘地，歲晚連牆共往還。
寒食
作者：釋寶曇
朝代：宋

梨花吹雪渡清明，天亦那知倦客情。
一院春寒無看處，黄鸝欲訴不成聲。
平江靈巖
作者：釋寶曇
朝代：宋

山斷湖光迸一川，老師角黍過年年。
春風步屧長塵靜，只有鐘魚取次傳。
府學二生求詩
作者：釋寶曇
朝代：宋

翠柏陰中古泮林，諸生叢裏兩南金。
君今肯山淵騫右，我亦情知籍湜心。
有一莖齏斯可飽，無三萬軸若爲禁。
明朝我亦東南去，莫雨江湖盡處尋。
張約齋生日
作者：釋寶曇
朝代：宋

何年麒麟飛上天，下視平地爲秦川。
九關虎豹不敢去，爲作南渡中興年。
扶持斯文一鳴世，金鐘大鏞方在懸。
百年人物有如此，舊山喬木今依然。
人言廣平心鐵石，梅花作賦猶清便。
爭如萬象落吾手，顛倒捃拾無留妍。
曉窗沉水旋和墨，雜花落紙如雲煙。
問渠少室果何事，一笑粲粲成真傳。
春風正墮散花手，亦有舞雪相回旋。
願公道眼皎如日，我欲以壽東家禪。
彈琴
作者：釋寶曇
朝代：宋

一鼓薰風至自南，再行新月墮瑶簪。
高山流水人猶在，笛弄梅花莫再三。
悼明教嵩禪師
作者：釋寶曇
朝代：宋

旋縛陰崖屋，去裹北山飯。
饑寒十萬讀，甚盛若禁臠。
南越古象犀，明月萬金産。
逢人不易售，一見待天眼。
我馬幾覆車，公乃獨力挽。
襄羊萬夫上，直往勢不返。
白首不願餘，光明自優遠。
晚生既浪出，壁間識怒面。
未能續公書，聊爾執役賤。
更須酌巖泉，隻字日三嚥。
成都信藏主求送行·其一
作者：釋寶曇
朝代：宋

又得南方一信歸，君臣父子却饒伊。
五年乳竇峰前路，曾把虛空碎一槌。
成都信藏主求送行·其二
作者：釋寶曇
朝代：宋

歲晚何人爲指南，手中扇子是同參。
雲門未見乾峰日，與子如今恰一般。
拳毛騧唐太宗所乘馬御墨親題其下
作者：釋寶曇
朝代：宋

太宗自是人中龍，黑闥未當鬼蜮雄。
穀城洺水龍自若，天遣此馬收全功。
欻然一舉雷電起，智名勇力不入耳。
身當矢石不忍嘶，我寧飲血不飲水。
人間只作拳毛看，誰知忠義事所難。
歸來四海一家日，錦茵却覆黄金鞍。
萬金頼有不死藥，御手摩挲箭痕落。
西風顧影一長鳴，身在天閑意沙漠。
驌驦在御臣的盧，郭家師子誠僕奴。
畫師畫肉不畫骨，權奇無乃天之徒。
寶墨淋漓三十六，幾代流傳到華屋。
真人固在馬不亡，堪愧駑駘費君粟。
春寒
作者：釋寶曇
朝代：宋

別院東風料峭寒，春衫已試脫應難。
黄昏却傍燈歸去，緩約花期幾日看。
春日懷湖上
作者：釋寶曇
朝代：宋

前日山茶冰雪中，東風得意試爲容。
桃花笑日面皮破，柳葉抹煙眉暈重。
簾幕風前斜入燕，色香叢裏鬧團蜂。
湖山一夢殘燈火，西子當年態正濃。
書四祖大醫巖
作者：釋寶曇
朝代：宋

大醫巖巖石所護，大醫無恙石無故。
此時醫去石亦隳，我知造物本無迕。
一生老脇不即床，更欲得飽知無方。
禹三過門不及室，僅有一髮傳之湯。
丈夫事難有如此，子嘗折肱父墮齒。
我寧忍死不忍欺，坐聽寒巖落松子。
東山舊食西山薇，許身長作山中歸。
白頭司馬有家法，童子雖弱勝吾衣。
我來拊石三慟哭，莓苔不驚雨新沐。
山空寂寥醫不來，蚍蜉大樹空崔嵬。
曹娥廟
作者：釋寶曇
朝代：宋

我初不作婆娑夢，子亦能知波險無。
風卷潮來壯魂在，行人釃酒濕庭梧。
曾知閤相宜堂
作者：釋寶曇
朝代：宋

竹不解俗語，頗識天語香。
經年北窗夢，十倍西湖凉。
隠几湖上人，恰恰脩竹長。
有時共竹語，風雨撼一床。
屋間恐飛去，著繡圍上方。
念君愛臣心，如愛竹在傍。
亦如夜深月，照我冰雪腸。
閑官固自好，要地庸何傷。
約束萬卷書，提携雙錦囊。
日邊有新宅，不種一畝桑。
朝回碧幢底，真上相宜堂。
有懷山行
作者：釋寶曇
朝代：宋

慣識春山笋蕨甜，祇今病枕亦饞涎。
杖藜夢入僧窗去，飯飽茶香最可憐。
梅花
作者：釋寶曇
朝代：宋

春風不念人寒槁，故遣梅花爲掀倒。
溪間隴首欲歸時，月淡雲低著香惱。
豈知造物亦兒戲，我苦學詩嫌不早。
十分孤瘦爲誰妍，一樹半開應更好。
竹君從旁代渠說，萬恨千愁俱一掃。
半生何遜夢可憐，日暮西湖心獨老。
歲寒鐵石乃吾事，水仙弟兄誠小草。
更須喚取謫仙來，細與平章答蒼昊。
梅花
作者：釋寶曇
朝代：宋

江南初見一枝春，隴月霜鐘亦可人。
不管玉堂岑寂夜，悞隨驛使馬蹄塵。
楊郡王挽詞二首·其一
作者：釋寶曇
朝代：宋

智勇吾餘事，精神死不刊。
太山安鼎衛，寶貨發泉端。
嫖姚俱前輩，汾陽老故官。
麒麟功第一，須作古人看。
楊郡王挽詞二首·其二
作者：釋寶曇
朝代：宋

乞得身閑日，仍煩卧護歸。
將軍三尺箠，天子一戎衣。
生死真談笑，功名愈發揮。
西風卷丹旐，人淚濕斜暉。
樓尚書生日
作者：釋寶曇
朝代：宋

歲行丁巳生公年，一周甲子初回旋。
壺中日月自長久，我身曾作蓬萊仙。
霓旌何爲下南國，伊傅事業須林泉。
胸中抱負五色石，晴窗撫弄供磨沿。
古今成敗幾頭緒，酒澆不下仍橫咽。
援琴一鼓天地靜，萬象起舞加清圓。
新詩往往到紅葉，門前流水人爭傳。
世間樂事唯我有，錦衣鶴髮同歡然。
天公有意誰得解，功名自古俱華顛。
鹽梅霖雨入吾手，母子共醉春風前。
樓與善寺丞挽詩二首·其一
作者：釋寶曇
朝代：宋

半世功名在，誰爲磊落人。
上方憐我直，公亦愛吾身。
一笑知天近，頻年厭馬塵。
把麾江上去，得與客星鄰。
樓與善寺丞挽詩二首·其二
作者：釋寶曇
朝代：宋

翰墨今詞伯，規模古吏師。
哭親聲未斷，拊枕夢何之。
白首侵書幌，青燈耿繐帷。
傷心故園路，雲物不勝悲。
次史魏公見招
作者：釋寶曇
朝代：宋

幾年全主又全賓，萬里歸來託此身。
放出渠儂一頭地，始知雲月有閑人。
次平元衡菖蒲·其一
作者：釋寶曇
朝代：宋

祇許春水細有聲，不容燈焰惱黄昏。
是爲白石清泉伴，乞與蒲團便垛根。
次平元衡菖蒲·其二
作者：釋寶曇
朝代：宋

細如毛髮綠毿毿，寂寞無人共歲寒。
萬壑千巖風雨面，却宜六月坐中看。
次楊綿州韵二首·其一
作者：釋寶曇
朝代：宋

夜潮明日浙東西，故國征鴻各自歸。
白璧一雙唯我在，行年六十似公希。
人生自是專城貴，道眼何曾與世違。
剩種春風付桃李，等閑人共惜芳菲。
次楊綿州韵二首·其二
作者：釋寶曇
朝代：宋

我自吳頭楚尾來，射工一見故相猜。
文書已作牛腰束，閶闔仍須燕尾開。
江近危樓才咫尺，眼懸落日殆千回。
名成莫訝歸來早，要學峨嵋翠作堆。
次韵孫季和知縣游西湖
作者：釋寶曇
朝代：宋

何人熨冰紈，弄趁春晝晴。
東風有底急，不容縠紋平。
堤回柳陰直，鷗鷺時合并。
無端櫂謳發，驚飛度微明。
山固以畫勝，湖應以詩鳴。
雲煙小潤色，草木同欣榮。
憶昔二妙俱，中有五字城。
打門看脩竹，拄杖時一橫。
鱗差幾飛觀，幽花亦多情。
老眼眩金碧，何年費經營。
應憐處士家，鶴亦太瘦生。
臨風一長嘯，荒田絕人耕。
次韵施伯才除夕
作者：釋寶曇
朝代：宋

年來白髮爲誰新，恰受愁邊五日春。
官燭吹花方作夢，東風卷地已無人。
今年有酒公須醉，明日無襦子莫嗔。
香案已催朝玉帝，何如剪紙奏錢神。
次韵李太博書羽扇亭二首·其一
作者：釋寶曇
朝代：宋

不許屏間著妓圍，却容半坐對斜暉。
官餘戰馬渾無用，雨扼邊雲故一揮。
詩入邛崍應更險，身如杜宇肯忘歸。
殷勤瀝酒蒼波外，罷點駝酥斫蟹肥。
次韵李太博書羽扇亭二首·其二
作者：釋寶曇
朝代：宋

艱難當不減腰圍，過盡瞿塘幾夕暉。
萬里江山勞疾置，一番書札枉親揮。
塵埃好却西風扇，行李仍從北道歸。
底處最關天下事，秋來馬不齕民肥。
武林病中作
作者：釋寶曇
朝代：宋

病闌無奈客塵嬰，百繞西湖夢不成。
白髮自憐非故我，青山何事亦鬭情。
坡仙未死人安在，處士歸來或有盟。
人物風情皆若此，還將老淚月同傾。
江閣
作者：釋寶曇
朝代：宋

山影隨人盡，江流入地深。
乾坤孤客淚，桃李一生心。
落日牛羊渚，春風桑柘林。
周南留滯意，聊試小棠陰。
泊分水
作者：釋寶曇
朝代：宋

櫓聲伊軋訴東風，楚語吳歌落枕中。
夜半潮頭隨月上，客帆和夢各西東。
泊通明堰
作者：釋寶曇
朝代：宋

一夜江風故不平，道邊草木亦成聲。
豈無老子知津意，尚有秦人逐客情。
荒縣已傳三鼓下，並船猶見一燈明。
此生已悟身如寄，始送鴻歸又燕迎。
渡錢塘二首·其一
作者：釋寶曇
朝代：宋

潮生西浦未全平，頃刻潮回岸有聲。
落日人從官渡去，西風誰識此時情。
不如吳越中流盡，贏得江山老眼明。
試問古今沙上路，幾回相送復相迎。
渡錢塘二首·其二
作者：釋寶曇
朝代：宋

身是行人意未平，江頭已斷午潮聲。
旋收去國無邊淚，聊寫臨風有限情。
家住青山何處是，眼穿白鳥去邊明。
去年今日凄凉意，猶記梅花一笑迎。
游參寥泉懷東坡參寥二老
作者：釋寶曇
朝代：宋

兩翁無恙時，泉當幾何深。
公歸百年後，泉沒不可尋。
道德載一丘，行人知所欽。
流傳一字妙，隨喜文字淫。
夢語忽變滅，寧爲真實音。
堂堂萬鍾簴，日莫西湖陰。
我欲撼一翁，以慰邦人心。
斯人如斯泉，魂來月同臨。
天高無消息，淚落青楓林。
煎茶
作者：釋寶曇
朝代：宋

午鼎松聲萬壑餘，蒲團曲几未全疏。
春風肯入薑鹽手，不廢秋窗一夜書。
爲史魏公壽
作者：釋寶曇
朝代：宋

自公山中去，五醉黄金花。
光明照屋廬，母子雙鬢華。
口不名一錢，意將飯胡麻。
天人豈不韙，用舍各有差。
胸中五色石，無補山水涯。
譬如九鼎重，以國不以家。
寄聲謝東海，多多壽流霞。
明年鳳池日，相近當無譁。
爲張功甫賦寒綠
作者：釋寶曇
朝代：宋

君家故多書，餘地看寒綠。
食簞到尚懸，牆小摘杞菊。
霜畦新雨餘，柔條已三沫。
貴不數熊蹯，芳鮮落我腹。
口香唾繭紙，細字煩記錄。
平章三百篇，焜耀五千讀。
辛夷與杜若，百世亦臣僕。
士饑固其常，吾事已可卜。
歸來一粲然，毋待髮曲局。
爲李方舟題東坡赤壁圖
作者：釋寶曇
朝代：宋

大江赤壁黄州村，魚龍吹血波濤渾。
腥風不洗賊臣淚，暗濕官樹旌旗昏。
城南啞啞一笑入，愁日動地回春溫。
夜闌魑魅不敢舞，璧月如水舟如盆。
客親饋魚婦致酒，北斗可挹天可捫。
當時跨鶴去不返，水仙王家真畫存。
百年畫史有眼力，東坡曉挂扶桑暾。
爲王公明樞密壽
作者：釋寶曇
朝代：宋

老子當年此日生，麒麟元在地中行。
豈惟諤諤人爭忌，亦對堂堂目屢驚。
持國尚卑千斛力，總戎曾作萬夫城。
經綸不似書癡絕，堪與君王造太平。
爲王師宣子壽·其一
作者：釋寶曇
朝代：宋

風入床琴帝夢闌，蓬萊爲輟老仙官。
袖曾有縛於菟手，頭不須簪獬豸冠。
桃李無言民自樂，冰霜折指吏應寒。
西京人物如南渡，更躐三王一等看。
爲王師宣子壽·其二
作者：釋寶曇
朝代：宋

已辦香山鐵石心，未妨富貴日侵尋。
荔枝黄壓腰圍重，琥珀紅添盞暈深。
鸞鏡黛眉無此畫，雁行銀甲有餘音。
剩呼歌舞爲君壽，道眼何曾外物侵。
爲王漕壽
作者：釋寶曇
朝代：宋

十日西風便老成，挽回金氣愈高明。
朱轓玉節非吾事，雪竹霜松不世情。
未可買山歸卜築，却須持橐慰平生。
如公骨相應仙去，綠髮朱顔已有名。
爲陳天與大監壽
作者：釋寶曇
朝代：宋

太史筆端雲似畫，老人星外月如規。
十分酷似梅花瘦，一點非關玉琯吹。
諫草成山安用許，槐庭轉日未應遲。
東風快便公須醉，莫問人間是幾時。
爲高芝大卿壽
作者：釋寶曇
朝代：宋

江南江北梅雨村，山東山西將相門。
謝天爲産此英傑，一洗瘴霧中黄昏。
斯文槃槃古都會，象犀珠玉如雲屯。
富商巨賈不易售，獨許王謝窺藩垣。
周家草木本忠厚，幾遭雨橫春風顛。
試將尺箠付其手，定御六轡馳幽燕。
天回地轉誠有日，小屈皂蓋仍朱幡。
風流太守民父母，向來獄市多平反。
圜扉寂寞度晴書，鼠輩亦復環諸孫。
太平無象此其象，亟輓畫鼓當華軒。
黄金百鎰錦千兩，半以壽客餘歌樽。
功名富貴兩成就，我亦雞犬隨騰騫。
玄暉山水
作者：釋寶曇
朝代：宋

孤雲起木末，翠岫插天半。
一窗明暗中，乃有此遐觀。
王大卿挽詞三首·其一
作者：釋寶曇
朝代：宋

白璧連城重，黄金百鍊剛。
固應須潤色，肯爲世低昂。
議論傾餘子，聲名徹上方。
馮唐元未老，歸計已苞桑。
王大卿挽詞三首·其三
作者：釋寶曇
朝代：宋

出處誠吾事，園林正及時。
乾坤身老大，兄弟日追隨。
生死真譚笑，過逢類別離。
小樓今夜月，照我淚雙垂。
王大卿挽詞三首·其二
作者：釋寶曇
朝代：宋

少日佳公子，中年古吏師。
霜嚴公事畢，韵勝客杯遲。
詩律曹劉上，心期籍湜知。
用公渾不盡，一世有餘悲。
瑞巖行者寫華嚴經求僧
作者：釋寶曇
朝代：宋

荷屋老子僧中龍，平生眼裏無諸公。
莫年愈覺氣深穩，木寒霜浄天無風。
朅來精進復精進，焚香却掃大圓鏡。
數十萬偈堆如山，從頭一唱一加敬。
波瀾散入諸子中，華藏海與川源通。
秋毫繭紙快收拾，百城烟水行無窮。
善財再見文殊日，一臂黄金摩頂訖。
選佛場中及第歸，便是西來好消息。
石林道與鞔峯齊，老子晚與諸孫期。
雲霄羯鼓到汝手，打底打兮吹底吹。
用前韵寄吳知府
作者：釋寶曇
朝代：宋

知有堂堂在故山，忘機未許白鷗閑。
洗心羲易窺三聖，盥手楞嚴辯八還。
剩著林花供笑粲，喚回春夢付綿蠻。
聞公已是詩成集，一字千金豈易刪。
用前韵寄吳知府廣德歸
作者：釋寶曇
朝代：宋

好風吹夢到祠山，造物乾忙我自閑。
五日頌聲今故在，一春詩債共誰還。
鼠肝蟲臂窺前輩，蝸角蠅頭戰百蠻。
遥指行雲爲公說，由來此語不須刪。
用前韵謝吳知府
作者：釋寶曇
朝代：宋

聞道江南庾子山，新詩脫手意長閑。
未嘗臨鏡嗟遲暮，更約何人共往還。
我有茅茨依橘柚，自憐風雨竄荆蠻。
悲歡怨懟三千首，乞與無思爲一刪。
用山谷題借景軒賦史簿清蔭
作者：釋寶曇
朝代：宋

竹君如余子琴張，友此百十庸何傷。
聽渠風雨夜深語，撼我窗几無邊凉。
起來顛倒急穿襪，直恐吾廬變林樾。
却煩清影過牆來，已約姮娥借明月。
留姜山怡雲見訪二絕并呈李磐庵文授·其一
作者：釋寶曇
朝代：宋

怡雲未至有人傳，一笑伽梨落半肩。
夢裏亦知爲此客，起來歡喜不成眠。
留姜山怡雲見訪二絕并呈李磐庵文授·其二
作者：釋寶曇
朝代：宋

天遣今年到五夫，還如雪後望西湖。
磐庵老子今詩伯，紅葉盈庭許屢書。
畫水仙梅山樊
作者：釋寶曇
朝代：宋

生香故觸人，異質偶同調。
喚作黄家花，弟兄一語妙。
畫石與蘭
作者：釋寶曇
朝代：宋

石怒不近人，國香爾何有。
我以道眼觀，無心得相守。
畫石菖蒲
作者：釋寶曇
朝代：宋

太湖與雁蕩，相去二千里。
六月吾几間，風雨一彈指。
病卧岳林有懷諸公
作者：釋寶曇
朝代：宋

庭樹無風夜泬寥，毗耶室裏霍票姚。
自知示病非天授，不必觀身已意消。
夢裏忽逢三語掾，江頭又報五更潮。
歸來莫訝人癡絕，悞了諸公楚些招。
病寓靈芝寺夜聞講律有作
作者：釋寶曇
朝代：宋

鐘鼓考擊殷夜床，我方咽藥不下吭。
苦思一語緩吾縛，重遭縛急如縛羊。
平生兩眼大如鏡，白首讀律無精光。
商君入秦禍始大，文武之道幾滅亡。
文人廢經寧廢律，何者百穀無稻粱。
春風二月錦官寺，夢繞十年新學場。
蓮房密室僅千講，傳疏狼籍酬朱黄。
如恒山蛇救首尾，弗學饑鼠吟空牆。
我生不願文字習，亦不願學屠龍方。
半窗睡美君勿聒，自有雲月供平章。
病眼有作
作者：釋寶曇
朝代：宋

短短秋簷合近書，經旬看碧却成朱。
半生始識空花面，咫尺還應拄杖扶。
淚睫隕珠緣底事，金篦刮膜未全疏。
自憐老去元非病，贏得工夫到物初。
病餘用前韵呈魏公
作者：釋寶曇
朝代：宋

蓬萊仙人雙鬢霜，有蔬一豆酒一觴。
長歌勸客聲激昂，車如流水門如航。
幾生道德爲腥香，今年入謝朝明光。
歸心有如三宿桑，抱琴一笑江中央。
曰余此琴吾翕張，越山入手脩眉蒼。
不容散花來後堂，毗耶室空唯一床。
誰家金釵十二行，春風環佩鳴璆琅。
斯須吐握曾未遑，自謂山穩舟深藏。
不知有力來昏黄，如人裹飯不得嘗。
吾寧萬籟同敷揚，四時花雨仍紛滂，山高水深未易量。
可人啼鳥聲繞梁，六窗濯濯如秋陽。
天人境界誰適當，我自襪線無他長。
唯餘習氣不可忘，有時睥睨如無傍。
爐薰茗碗供平章，一機直欲舂其吭。
戰酣意定心泰康，依舊爾界還吾疆。
登石頭城
作者：釋寶曇
朝代：宋

春潮不到石城脚，十丈樓船淺沙閣。
楚天衮入秦淮流，白日黄塵亦冥漠。
胡兒走馬沙上歸，青兕豪豬載氈橐。
旌旗不動弓矢閑，百金硨磲作瓔珞。
龍盤虎踞天地靜，稽首清明可終託。
當時被髮飲此水，鐵騎如山照秋郭。
鳥驚獸駭人莫知，天欲以血洗伊洛。
三山砥礪水濯磨，萬夫相望在鵰鶚。
東風兩鬢今蕭蕭，何當以此叩寥廓。
百舌
作者：釋寶曇
朝代：宋

聲聲何處學，得得爲春來。
花底猶親切，人憐巧剪裁。
不容身穩密，且爲月徘徊。
頼有黄鸝伴，殷勤喚得回。
答吳知府仲登見招三絕·其一
作者：釋寶曇
朝代：宋

一夜溪西喚客船，黎明十里走平川。
塵泥未辦湖山脚，更要長齋古佛前。
答吳知府仲登見招三絕·其三
作者：釋寶曇
朝代：宋

未暇雲山聖處行，茲游已復慰平生。
故林猿狖吾知識，木落霜枯也不爭。
答吳知府仲登見招三絕·其二
作者：釋寶曇
朝代：宋

渡水穿雲已借書，蠅頭一日五千餘。
東家居士應憐我，白首那堪又徙居。
答張以道·其一
作者：釋寶曇
朝代：宋

阿兄書到梁，盡歲室懸磬。
公無苦詩窮，我固待天定。
扶持共竹語，寂寞掃花逕。
須公說江湖，小雨狎鷗瞑。
答張以道·其二
作者：釋寶曇
朝代：宋

蒔橘數百本，卜居東南崗。
足書又足食，千里魚相忘。
功名丈夫事，步武青雲鄉。
綠髮早歸來，釣絲理滄浪。
簡史子由主簿
作者：釋寶曇
朝代：宋

君歸意定氣逾平，莫學秋蟲泣露聲。
少日斲凋須妙指，莫年深穩見真情。
爲鄰古井無波日，試挈銅瓶待月明。
獨抱斯文慰幽寂，莫辭萬象與逢迎。
簡史子由主簿
作者：釋寶曇
朝代：宋

曉行雲海意蒼茫，畫入王維鴻雁行。
煙樹屏山分遠近，風帆沙鳥認微芒。
筆端應有鮫人淚，句法仍搜墨客腸。
日暮歸來欣有得，眼空當不數瀟湘。
簡秋官
作者：釋寶曇
朝代：宋

寂寞江郊只病身，故書時得想輪囷。
無錢未暇招陶令，有意何妨學孔賓。
龍業披衣猶向佛，虎凶著帽更何人。
也知造物憐吾老，木槁灰寒得再春。
紫芝圖
作者：釋寶曇
朝代：宋

坐誦行歌憶紫芝，江南有愧斷腸詞。
後於王母三千歲，始見商山十二枝。
日上寶光應倒射，柱間甘露足華滋。
吾鄉歲晚灘聲小，忠孝波瀾斷在斯。
與侍講程自靖州西歸會於江陵二首·其一
作者：釋寶曇
朝代：宋

不以中書老見疏，斯文成就合窮居。
退之徹在南陽後，子美貧於天寶初。
絳帳歸來賓客在，玉堂有此丈人歟。
片帆我已東南去，會見含香近紫虛。
與侍講程自靖州西歸會於江陵二首·其二
作者：釋寶曇
朝代：宋

古天下士亦多艱，魑魅於今合改顔。
道在蓋公猶夢見，天憐賈誼得生還。
風休江北一聲櫓，春盡劍南何處山。
故國異方身健在，也知書眠未斕斑。
與應兄之西湖二絕·其一
作者：釋寶曇
朝代：宋

終日看山喚不回，却如山骨瘦歸來。
白頭未老青鞋底，無限江南翠作堆。
與應兄之西湖二絕·其二
作者：釋寶曇
朝代：宋

它日西湖有此僧，年來怕見髮鬅鬙。
一雙眸子清於水，想見新詩我不能。
與明道者砌牆
作者：釋寶曇
朝代：宋

吾牆高不滿七尺，牆身雖小牆心直。
亦如居士護法城，敢有踰垣德之賊。
古人制度今人爲，朱簷碧瓦還差差。
黄金爲牆白銀壁，箇中住處少人知。
與陳大監乞米
作者：釋寶曇
朝代：宋

竈間三日怒饑面，老去一豪無木腸。
走乞毗耶半炊玉，歸來作舞繞繩床。
興化存公作竹林新亭雪庵雪林二老同賦次韵·其一
作者：釋寶曇
朝代：宋

西舍東鄰杼軸空，道人滿腹貯清風。
竹林笑指歸來路，約與禽魚一飽同。
興化存公作竹林新亭雪庵雪林二老同賦次韵·其二
作者：釋寶曇
朝代：宋

年來幽事慰心期，已有溪雲彷佛知。
不似山南似山北，直須拄杖叩門時。
艤舟南渡有懷
作者：釋寶曇
朝代：宋

待得潮生已夕陽，藥爐無火正凄凉。
傍人笑指黄金骨，夜半應須解放光。
花瓶
作者：釋寶曇
朝代：宋

轆轤聲中井花滿，亦有口腹如許清。
百花叢中度朝夕，一點不關流俗情。
花笑
作者：釋寶曇
朝代：宋

愛花無處奈花羞，著箇東風好諢休。
不是笑花花自笑，一春幾日得遲留。
苦雨
作者：釋寶曇
朝代：宋

急雨涔涔日，春泥盎盎中。
屐聲喧午枕，人語泣西風。
斗米衾裯盡，鄰翁杼軸空。
無因訴真宰，吾道竟須東。
茶香
作者：釋寶曇
朝代：宋

繞甌翻雪不須疑，到齒餘香亦解肥。
鼻觀舌根留不得，夜深還與夢魂飛。
荷氣
作者：釋寶曇
朝代：宋

一池芳日上簾鈎，荷氣蒸人醉不收。
藕欲作舟花作屋，更和風露管清秋。
落帽
作者：釋寶曇
朝代：宋

老去塵沙兩鬢蓬，祇餘破帽裹西風。
何人共醉黄花底，驚起翻鴉趁斷鴻。
落花
作者：釋寶曇
朝代：宋

閬苑春歸去，愁人有落紅。
錦茵鋪地密，蝶夢繞枝空。
素艷隨流水，餘香散曉風。
日斜深院靜，不見賣花翁。
蜜蜂
作者：釋寶曇
朝代：宋

兩股花多上粉鬚，趁衙去計未全疏。
蜜脾一點香先透，萬斛醍醐總不如。
見牽牛花有感
作者：釋寶曇
朝代：宋

籬落牽牛又著花，摘花心在鬢先華。
故園紅染薑絲在，安得緘封寄客槎。
觀潮行
作者：釋寶曇
朝代：宋

八月十八錢塘時，潮頭攪海雷怒飛。
更遭風日薄於紙，海山數點青依依。
爛銀斜侵雲鬢脚，生綃直下鮫人機。
玉龍宛轉一千丈，卧噀殘雪吹人衣。
天關擊鼓地軸折，想見水府驚顛隮。
紅幡綠蓋弄潮者，出沒散亂同鳬鷖。
操舟之子誇第一，倏忽東湧還沉西。
萬人揶揄等兒戲，我說性命如湯雞。
似聞潮生到彭蠡，伹輥暗浪中黄泥。
不知珠宮貝闕何世乃居此，亦有霓旌素節日夜朝京師。
又疑春秋戰罷兩蝸角，凍血不洗鋒差差。
至今官渡賣牌者，莫雨不管吳儂悲。